Kes sembuh melebihi 6,000, kematian kekal di atas 100

Jumlah kematian akibat jangkitan Covid-19 di seluruh negara dalam tempoh 24 jam sehingga 12 tengah hari tadi kekal pada paras melebihi 100 pesakit, sementara 26 lagi kluster baharu direkodkan.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 110 kematian, termasuk 15 membabitkan bukan warganegara, dilaporkan menjadikan keseluruhan kes kematian sebanyak 6,613 kes.

“Sebanyak 6,095 kes sembuh menjadikan keseluruhannya 765,800 pesakit telah disahkan sembuh. Seramai 885 pesakit kini dirawat di unit rawatan rapi dan 432 pesakit memerlukan alat bantuan pernafasan.

“108,369 kes daripada 880,782 jumlah keseluruhan kes masih aktif,” katanya dalam kenyataan hari ini.

Terdahulu beliau memaklumkan jumlah kes baharu meningkat kepada 13,215, termasuk 13 kes import yang juga membabitkan enam bukan warganegara.

“Daripada 13,215 jumlah kes harian yang dilaporkan pada hari ini, sebanyak 8,047 kes atau 60.9 peratus adalah daripada kategori 1 iaitu yang tidak bergejala;, 4,637 kes (35.1 peratus) kategori 2 (bergejala ringan), manakala selebihnya iaitu sebanyak 531 kes (4.0 peratus) adalah kategori 3 hingga kategori 5.

“Ini menunjukkan sebahagian besar daripada kes positif Covid-19 yang dilaporkan pada hari ini adalah daripada kumpulan tidak bergejala dan bergejala ringan,” katanya.

Dr Noor Hisham berkata 873 kluster daripada keseluruhan sebanyak 3,168 kluster masih aktif manakala selebihnya sudah ditamatkan.

Daripada 26 kluster yang direkodkan hari ini, jangkitan di tempat kerja mencatatkan 15 kes, komiuniti (enam), pusat tahanan (tiga) dan dua kluster membabitkan pendidikan tinggi.

Selangor dan Johor masing-masing mencatatkan lima jangkitan di tempat kerja, diikuti tiga kluster di Kuala Lumpur, dan masing-masing satu di Sarawak dan Melaka.

Kuala Lumpur, Selangor, Sabah, Johor dan Kelantan juga masing-masing merekodkan satu kluster komuniti, manakala Kelantan Melaka dan Johor turut mencatat masing-masing satu kluster pusat tahanan.

Selangor dan Kuala Lumpur juga merekodkan kluster pendidikan tinggi.

Dr Noor Hisham berkata berdasarkan data terkini pada 14 Julai 2021 nilai RT Malaysia adalah sebanyak 1.19 dengan Terengganu merekodkan RT tertinggi iaitu sebanyak 1.40.

“Negeri lain yang mencatatkan RT melebihi 1.0 adalah Wilayah Persekutuan Putrajaya (RT 1.31), Kedah (RT 1.19), Selangor (RT 1.18), Wilayah Persekutuan Kuala Lumpur (RT 1.17), Pahang (RT 1.16), Melaka (RT 1.15), Negeri Sembilan (RT 1.13), Pulau Pinang (RT 1.10), Sabah (RT 1.06), Johor (RT 1.05), dan Perak (RT 1.04),” katanya.


Waspada iklan sewa akaun bank

Polis mengingatkan orang ramai supaya berhati-hati dengan iklan di media sosial bertujuan menyewa akaun bank dengan bayaran tertentu, untuk tujuan jenayah.

Ketua Jabatan Siasatan Jenayah Komersial (JSJK) Negeri Sembilan Superintendan Aibee Ab Ghani berkata sindiket penipuan kewangan kini semakin berani mencari mangsa melalui media sosial untuk menyewa akaun bagi digunakan sebagai transit.

“Kebiasaannya golongan yang berusia dari 20 hingga 40-an yang terjebak dengan sindiket ini kerana tiada kerja tetap selepas dijanjikan wang dengan cara mudah. Malay ramai yang terpedaya,” katanya menurut laporan HM.

Aibee berkata, pihaknya sukar untuk membuktikan pemilik akaun media sosial berkenaan terbabit dengan sindiket penipuan hanya berdasarkan iklan dibuat dan tindakan yang boleh dibuat adalah membuat laporan kepada pengurusan media sosial.

“Dari Januari sehingga Mei lalu, JSJK Negeri Sembilan menahan seramai 565 suspek yang terbabit dengan jenayah komersial dan 343 atau 60 peratus daripadanya membabitkan keldai akaun.

“Keldai akaun juga boleh ditahan serta dituduh kerana terbabit dengan sindiket penipuan dan hukumannya mungkin dianggap ringan namun selepas mereka keluar dari penjara, rekod itu tetap ada.

“Ini akan menyusahkan golongan ini untuk mendapatkan pekerjaan. Saya difahamkan akaun bank mereka akan dibekukan dan tidak dibenarkan untuk membuka akaun baru yang mana ia akan menyusahkan urusan mereka kelak.

“Malangnya, sebahagian besar daripada mereka tidak sedar dijadikan keldai akaun. Ada juga kes akaun digunakan selepas menyerahkannya kepada along ketika membuat pinjaman daripada pemberi pinjaman tidak berlesen itu,” katanya.

Menurutnya hukuman terhadap keldai akaun mungkin dianggap ringan, namun kesan jangka panjang akan dirasai selepas golongan itu selesai menjalani hukuman.

Justeru beliau menasihatkan orang ramai supaya tidak terjebak dengan iklan menarik yang ditawarkan kerana kesannya akan membinasakan diri dan keluarga.


Kes cukai RM9.41 juta, LHDN dakwa peguam Najib berniat lengahkan tuntutan saman

Lembaga Hasil Dalam Negeri (LHDN) memohon Mahkamah Tinggi di sini menolak permohonan peguam Tan Sri Muhammad Shafee Abdullah untuk menggantung prosiding kes saman berhubung tunggakan cukai pendapatan berjumlah RM9.41 juta, atas alasan peguam itu sememangnya berniat untuk melengah-lengahkan tuntutan saman berkenaan.

Perkara itu dinyatakan di dalam afidavit jawapan yang diikrarkan oleh Ketua Penolong Pengarah di Unit Kawalan, LHDN Shamsul Effendi Khamis, yang diperoleh pihak media menerusi carian sistem mahkamah, menurut laporan Bernama.

LHDN yang memfailkan afidavit itu pada 26 Jan lepas bagi pihak kerajaan Malaysia selaku plaintif mendakwa Muhammad Shafee juga telah menyalahgunakan proses mahkamah.

“Sekiranya perkara ini berlaku (penggantungan prosiding dibenarkan) hak plaintif dan rakyat Malaysia akan dinafikan serta diprejudiskan secara serius.

“Ini adalah kerana kerajaan memerlukan hasil yang secukupnya untuk pembangunan dan kelancaran pentadbiran negara selain untuk menjaga kebajikan rakyat serta menangani impak pandemik COVID-19 yang menyebabkan krisis kesihatan dan ketidaktentuan ekonomi kepada negara,” menurut Shamsul Effendi dalam afidavit berkenaan.

Kes itu ditetapkan untuk pengurusan kes di hadapan Penolong Kanan Pendaftar Noordura Mohamed Din secara dalam talian pada 16 Feb ini.

Pada 3 Nov tahun lepas, Muhammad Shafee memfailkan permohonan untuk menggantung prosiding kes saman itu sementara menunggu pelupusan rayuannya di Pesuruhjaya Khas Cukai Pendapatan Malaysia, antara lain atas alasan wujud keadaan istimewa untuk menggantung prosiding berkenaan.

Peguam itu berkata permohonan itu juga difailkan sementara menunggu permohonan Datuk Seri Najib Tun Razak dan anaknya Datuk Mohd Nazifuddin untuk mendapatkan kebenaran merayu berhubung pembayaran cukai pendapatan masing-masing berjumlah RM1.69 bilion dan RM37.6 juta kepada LHDN didengar di Mahkamah Persekutuan pada 16 Feb ini.

Pada 27 Sept 2021, LHDN memohon supaya kes saman terhadap Muhammad Shafee diputuskan melalui penghakiman terus iaitu mahkamah memutuskan kes melalui afidavit dan hujahan tanpa mendengar keterangan saksi dalam perbicaraan. Permohonan itu masih belum didengar mahkamah.

LHDN memfailkan saman itu pada 6 Mei 2021 mendakwa sehingga kini, peguam tersebut masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.

Muhammad Shafee yang merupakan peguam Najib dalam kes penyelewengan dana SRC International Sdn Bhd dan 1Malaysia Development Berhad (1MDB) turut berdepan dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN.


UMNO berpeluang jadi kerajaan bersama PH, mungkin diberi jawatan Exco: Mat Maslan

Kerjasama dengan Pakatan Harapan (PH) pada Pilihan Raya Negeri (PRN) akan menyaksikan UMNO berpeluang membentuk kerajaan bersama dengan gabungan tersebut, kata Datuk Seri Ahmad Maslan.

Ahmad atau dikenali Mat Maslan itu berkata selepas beberapa penggal menjadi pembangkang di Selangor dan Pulau Pinang, UMNO kini berpeluang cerah untuk berada dalam kerajaan negeri semula dan mungkin diberi jawatan apabila menang kelak.

“(UMNO)-BN boleh jadi sebahagian daripada kerajaan negeri bersama PH, mungkin kita boleh jadi Exco kerajaan negeri sebab BN sudah tidak mengusai Dewan DUN di Selangor bermula tahun 2008.

“Sama seperti di Pulau Pinang, BN sudah lama tidak menjadi kerajaan negeri di sana. Sudah tentu jika BN menang, kita boleh jadi sebahagian daripada kerajaan negeri di sana,” katanya dipetik laporan Sinar Harian.

Beliau juga mempertahankan parti itu masih dominan dengan mendapat 45 peratus daripada 245 kerusi Dewan Undangan Negeri (DUN) yang dipertandingkan pada PRN kali ini.

Jelasnya, pembahagian dibuat mengambil kira jumlah kerusi yang dimenangi oleh BN pada pilihan raya lalu.

“Ada yang memberi pandangan mengapa BN cuma tanding 12 kerusi di Selangor. Sebelum ini, BN cuma menang lima kerusi sahaja. Tetapi sekarang BN dapat tanding 12 kerusi dengan tambahan kerusi berdasarkan kepada peluang untuk menang pada kali ini.

“Begitu juga di Pulau Pinang, BN tanding enam kerusi, kerana sebelum ini BN cuma menang dua kerusi. Sebelum ini, sokongan diberikan kepada PH tetapi sekarang apabila BN bersama PH dalam Kerajaan Perpaduan, maka sokongan juga akan diberikan kepada BN.

“Oleh itu, BN ada harapan untuk menang kesemua 12 kerusi di Selangor dan meraih kejayaan di Pulau Pinang,” katanya lagi.

Pada Jumaat, BN mengumumkan senarai calon bagi 107 kerusi bakal ditandingi pada PRN Selangor, Negeri Sembilan, Pulau Pinang, Kedah, Kelantan dan Terengganu 12 Ogos nanti.


Tajuddin boleh tumpu sebagai duta

Setiausaha Agung UMNO Datuk Seri Ahmad Maslan berkata Datuk Seri Tajuddin Abdul Rahman digugurkan sebagai ahli Majlis Tertinggi (MT) parti susulan pelantikannya sebagai duta Malaysia ke Indonesia.

Ahmad berkata Ahli Parlimen Pasir Salak itu kini boleh menumpukan tanggungjawabnya sebagai duta.

“Bagi saya, apa yang telah diputuskan oleh parti adalah untuk memberi laluan kepada Datuk Seri Tajuddin Abdul Rahman menumpukan tugasnya sebagai duta negara ke Indonesia.

“Datuk Seri Tajuddin diberi peluang untuk menumpukan sepenuhnya tanggungjawab sebagai duta kerana tugas sebagai ahli MT menjelang pilihan raya umum juga menuntut tumpuan sepenuhnya.

““Jadi, Datuk Seri Tajuddin tidak boleh memberi tumpuan sepenuhnya kepada duta (tugas) semasa menjadi ahli MT pada masa yang sama kerana itu akan menjadi sukar baginya.

“Jadi kami memutuskan untuk berlaku adil kepadanya, kerana berkhidmat untuk negara adalah sentiasa menjadi keutamaan,” katanya ditemui media pada pelancaran Pameran Kerja Belia Barisan Nasional (BN) 2022 hari ini.

Terdahulu, Presiden UMNO Datuk Seri Ahmad Zahid Hamidi berkata tindakan menggugurkan Tajuddin adalah keputusan yang wajar.

Zahid bagaimanapun tidak menjelaskan secara terperinci alasan penyingkirkan tersebut sebaliknya meminta media bertanya sendiri kepada Tajuddin.

“Dalam hal ini, saya sangat berlapang dada, jika secara peribadi (keputusan) saya tidak dipersetujui, secara peribadinya. Tetapi apabila keputusan parti tentukan, maka kita harus menerima apa saja keputusan yang dibuat oleh parti.

“Saya fikir, tanyalah diri beliau sendiri. Tidak adil kalau saya memberi tahu secara umum kenapa, tetapi tentunya beliau tahu apa yang beliau lakukan kepada parti.

“Itu sebabnya (Tajuddin digugurkan). Kena tanya beliau sendiri apa kenyataan yang beliau sudah buat. Apakah bahan ucapan beliau atau ceramah atau bahan yang sudah dinyatakan dalam mesyuarat tertutup. Tanya beliau sendiri,” kata Zahid dipetik laporan media.


Nilai ringgit paling rendah sejak 6 bulan

Ringgit memulakan urus niaga pagi ini rendah sedikit berbanding dolar AS selepas beberapa data makroekonomi Amerika Syarikat (AS) yang dikeluarkan membantu melonjakkan permintaan untuk mata wang AS.

Pada 9 pagi, mata wang tempatan menyusut nilai kepada 4.5445/5480 berbanding dolar AS daripada kadar penutupan semalam 4.5365/5395, menurut laporan Bernama.

Nilai tersebut adalah paras terendah sejak 21 November lalu.

Peniaga ActivTrades Dyogenes Rodrigues Diniz yang dipetik Bernama berkata data Tuntutan Pengangguran Permulaan AS, yang mengukur bilangan pemohon yang memohon insurans pengangguran minggu lalu, lebih rendah pada 242,000 berbanding unjuran an 254,000.

“Satu lagi penunjuk makroekonomi yang menyokong dolar AS ialah Indeks Pembuatan Persekutuan Philadelphia AS dengan bacaan hari ini pada -10.4 berbanding unjuran -19.8, yang juga positif untuk dolar,” katanya.

Selain itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Rizab Persekutuan AS (Fed) telah membayangkan kebarangkalian penghentian sementara dalam kenaikan kadar faedah pada mesyuarat akan datang agak tipis kerana Fed masih terikat dengan ancaman inflasi.

“Walaupun berada dalam mod risiko, Indeks Dolar AS (DXY) meningkat 0.64 peratus kepada 103.544 mata kerana Rizab Persekutuan masih cenderung untuk menaikkan kadar faedah,” katanya.

Justeru, ringgit dijangka kekal lemah dengan paras semasa RM4.5380 agak hampir dengan paras rintangannya iaitu RM4.5491.

Dalam pada itu, ringgit didagangkan lebih tinggi berbanding sekumpulan mata wang utama.

Mata wang tempatan mengukuh berbanding pound Britain kepada 5.6411/6454 daripada 5.6452/6490 pada penutup Khamis, meningkat berbanding euro menjadi 4.8958/8996 daripada 4.9076/9108 semalam dan lebih tinggi berbanding yen Jepun kepada 3.2831/2861 daripada 3.2926/2950 sebelumnya.

Bagaimanapun, ringgit diniagakan kebanyakannya lebih rendah berbanding mata wang ASEAN.

Ia susut berbanding rupiah Indonesia kepada 305.6/306.0 daripada 305.0/305.4 pada penutup Khamis, merosot kepada 3.3728/3756 berbanding dolar Singapura daripada 3.3724/3748 semalam dan lemah berbanding peso Filipina pada 8.14/8.15 daripada 8.11/8.13 sebelumnya.

Namun begitu, ringgit menambah nilai berbanding baht Thailand kepada 13.1839/2002 daripada 13.2105/2247 semalam.


Dr Mahathir dimasukkan ke IJN jalani pemeriksaan menyeluruh

Institut Jantung Negara (IJN) mengesahkan bekas Perdana Menteri dua kali, Tun Dr Mahathir Mohamad dimasukkan ke pusat rawatan tersebut pada malam ini.

Kenyataan IJN memaklumkan Dr Mahathir tiba sekitar 7 malam tadi dan akan menjalani pemeriksaan menyeluruh bagi melihat tahap kesihatannya.

“Beliau akan menjalani pemeriksaan kesihatan secara menyeluruh dan pemerhatian lanjut,” kata kenyataan ringkas dua perenggan tersebut.

IJN juga berkata beliau bakal menjalani rawatan untuk beberapa hari di pusat tersebut.

Dr Mahathir kali pertama berjaya menjalani pembedahan koronari pertamanya pada 24 Januari 1989.

Ia disusuli dua lagi pembedahan pada 2006.

Beliau mendapatkan rawatan bagi semua serangan jantung itu di IJN.


Pereka grafik buat hantaran jelik kemuka represtasi kepada Jabatan AG

Pereka grafik dan aktivis Mohd Fahmi Reza Mohd Zarin atau dikenali sebagai Fahmi Reza mengemukakan representasi kepada Jabatan Peguam Negara berhubung dua pertuduhan membuat penghantaran komunikasi jelik yang dimuat naik menerusi laman media sosial Twitter dan Facebook miliknya, tahun lepas.

Perkara itu dimaklumkan peguam N.Yohendra yang mewakili Mohd Fahmi Reza, 45, semasa sebutan kes itu hari ini di hadapan Hakim Mahkamah Sesyen M.M Edwin Paramjothy, lapor Bernama.

Yohendra berkata surat representasi itu dihantar kepada Jabatan Peguam Negara semalam (28 April) dan salinan asal representasi itu telah diserahkan kepada pihak pendakwaan hari ini.

Perkara itu disahkan Timbalan Pendakwa Raya Najihah Farhana Che Awang.

Dua pertuduhan komunikasi jelik itu adalah berhubung isu peraturan kuarantin terhadap menteri yang pulang dari lawatan rasmi di luar negara dan pengharaman penjualan minuman keras di negara ini.

Dalam prosiding itu, mahkamah telah menetapkan tarikh-tarikh bicara iaitu pada 7 dan 20 Julai bagi pertuduhan komunikasi jelik isu kuarantin menteri manakala 8 dan 9 Ogos ini untuk komunikasi jelik berhubung isu minuman keras.

Mahkamah turut menetapkan 8 Jun depan untuk sebutan bagi perkembangan representasi tersebut.

Pada 10 Feb lepas, Mohd Fahmi Reza mengaku tidak bersalah di Mahkamah Sesyen di sini atas pertuduhan membuat penghantaran komunikasi jelik menerusi aplikasi Twitter miliknya membabitkan isu kuarantin terhadap menteri pulang dari lawatan rasmi di luar negara.

Mohd Fahmi Reza didakwa membuat dan memulakan penghantaran komunikasi yang jelik sifatnya dengan niat untuk menyakitkan hati orang lain melalui aplikasi Twitter menggunakan laman profil Twitter “Fahmi Reza” atau “@kuasasiswa” pada 3.02 petang, 10 Feb 2021. Hantaran itu kemudian dibaca di Pejabat Ketua Unit Komunikasi Korporat, Kementerian Kesihatan Malaysia, Presint 1, Putrajaya pada 4 petang, 11 Feb tahun sama.

Pada 17 Feb lepas, Mohd Fahmi Reza Mohd Zarin didakwa sekali lagi di Mahkamah Sesyen dan mengaku tidak bersalah atas kesalahan sama berhubung isu pengharaman penjualan minuman keras di negara ini.

Mengikut pertuduhan, dia didakwa secara sedar membuat dan memulakan penghantaran komunikasi yang jelik sifatnya berhubung isu pengharaman penjualan minuman keras di negara ini, dengan niat untuk menyakitkan hati orang lain melalui laman Facebook miliknya menggunakan profil “Fahmi Reza” pada 11.45 pagi, 1 Jun 2021. Hantaran itu kemudian dibaca di sebuah unit Pangsapuri Melur, Sentul Perdana, Bandar Baru Sentul di sini, pada 9 pagi, 2 Jun 2021.

Kesemua pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah Seksyen 233 (3) akta sama, yang membawa hukuman denda maksimum RM50,000 atau penjara tidak melebihi setahun atau kedua-duanya dan hendaklah didenda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan.


Raya disambut Sabtu

Umat Islam di Malaysia akan menyambut Aidilfitri, pada Sabtu, 22 April 2023), kata Penyimpan Mohor Besar Raja-Raja Melayu dalam pengumuman, malam ini.

Pengumuman itu dibuat sejurus menerima laporan hasil cerapan anak bulan di 29 tempat di seluruh Malaysia, setelah mendapat perkenan Yang di-Pertuan Agong yang mewakili Raja-Raja Melayu.

Sebelum ini, ahli falak menggunakan kaedah rukyah dan hisab berdasarkan kriteria Imkanur Rukyah untuk mengesahkan penampakan anak bulan Syawal.

Anak bulan tersebut hendaklah dihitung kedudukannya ketika matahari terbenam dan hendaklah berada di atas ufuk.

Ada dua syarat iaitu jarak lengkung yang mana jarak antara matahari dan bulan hendaklah tidak kurang 6.4 darjah manakala tinggi bulan pula tidak kurang dari tiga darjah.


Polis pantau ajaran sesat mimpi terakhir, kenal pasti individu

Polis akan memanggil individu yang terbabit dengan ajaran sesat Perjalanan Mimpi Yang Terakhir (PMYT) bagi membantu siasatan lanjut, kata Ketua Polis Negara, Datuk Seri Acryl Sani Abdullah Sani.

Menurutnya pihak polis telah mengenal pasti individu terbabit dan sedang menjalankan siasatan terperinci terhadap ajaran itu.

Katanya polis juga memantau rapi ajaran berkenaan selain memastikan perkara itu tidak akan menyebabkan kegusaran awam dan keadaan adalah terkawal.

“PDRM tidak boleh terburu-buru dalam melakukan siasatan kerana perlu mengumpul maklumat lengkap serta siasatan juga melibatkan jabatan lain antaranya jabatan berkaitan agama Islam.

“Kita ada cara, teknik dan kaedah tertentu untuk menghadapi perkara ini, dahulu kita pun hadapi perkara sama seperti ini dan kita dapat selesaikan dengan baik…polis tidak pernah leka dan sentiasa memantau perkara ini.

“Kalau kita lihat sejarahnya ini bukan perkara baharu, sebelum ini kita juga pernah berdepan dengan perkara seperti ini dan kita atasi daripada semasa ke semasa,” katanya pada sidang media selepas menyaksikan Majlis Serah Terima Tugas Pesuruhjaya Polis Sabah di Kota Kinabalu, hari ini.

Pada majlis itu Datuk Hazani Ghazali, yang dilantik Pengarah Jabatan Keselamatan Dalam Negeri dan Ketenteraman Awam Bukit Aman berkuat kuasa Isnin ini, menyerahkan tugas kepada Pesuruhjaya Polis Sabah yang baharu, Datuk Idris Abdullah.

Majlis sama turut menyaksikan Acryl Sani memakaikan pangkat Komisioner Polis (CP) kepada Idris yang sebelum ini merupakan Timbalan Pengarah Pengurusan (Perkhidmatan Perjawatan), Bahagian Perkhidmatan/Perjawatan, Jabatan Pengurusan Bukit Aman.

Beberapa hari lalu tular di media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya bagi mencari imam Mahdi untuk melawan musuh.

Wanita itu turut membuat beberapa dakwaan pelik termasuk menceritakan mimpinya yang terakhir ditunjukkan suasana di Makkah. Dia juga mendakwa bertemu dengan Malaikat dan Rasulullah SAW.

Semalam, Menteri Dalam Negeri Datuk Seri Hamzah Zainuddin berkata KDN tidak teragak-agak mengambil tindakan terhadap individu dan pengikut ajaran terbabit jika dakwaan itu mencetuskan rasa takut dalam masyarakat.

Pada masa sama, Hazani pula mengesahkan tiada pengikut ajaran sesat PMYT dikesan di Sabah dan gerakan itu menurutnya banyak bertumpu di Semenanjung.

“Kena fahamkan dakwaan terdapat 3,000 pengikut ajaran ini, (jumlah) ini merupakan mereka yang mengikuti atau ‘follower’ individu itu di media sosial seperti Facebook juga WhatsApp, ada beza dengan mereka yang betul-betul terlibat dengan ajaran itu,” katanya.

Ajaran Perjalanan Mimpi Terakhir boleh kena SOSMA: Menteri


“Selesaikan juga siasatan video Azmin di Sabah”

Kerajaan digesa menyelesaikan kes siasatan berhubung video seks mirip seorang Menteri Kanan yang tular pada 2019 dan menamatkan tanda tanya orang ramai berhubung isu tersebut, kata Ahli Parlimen PKR Hassan Abdul Karim.

Hassan mengulas kenyataan Menteri Kanan Datuk Seri Azmin Ali semalam yang mengakui klip audio perbualan antara Presiden PKR, Datuk Seri Anwar Ibrahim dengan Presiden UMNO, Datuk Seri Ahmad Zahid Hamidi yang tular baru-baru ini adalah tulen.

“Alang-alang hendak lakukan siasatan, maka sebagai seorang Ahli Parlimen, saya meminta kerajaan Muhyiddin (Tan Sri Muhyiddin Yassin) dan Azmin selaku menteri kanannya – supaya menyiasat sekali isu klip video salah laku dua individu di dalam sebuah bilik hotel di Sabah yang jelas melakukan kesalahan jenayah seks songsang sama ada mengiku Kanun Keseksaan atau undang-undang syarie,” kata beliau dalam satu kenyataan hari ini.

Menurut Ahli Parlimen Pasir Gudang itu lagi, salah seorang pelaku dalam video sudah mengakui perbuatan tersebut dan siasatan sepatutnya dihantar ke forensik untuk pemeriksaan ketulenannya.

“Seorang daripada pelakunya mengakui kesahihan video berkenaan, pihak berkuasa juga pernah mengakui video itu adalah sah, tulen dan benar namun gambarnya tidak jelas.

“Kes itu hendaklah disemak dan dihantar ke pihak forensik. Mungkin telah ada sekarang pihak yang boleh memeriksa dengan sejelas-jelasnya gambar dalam video itu,” katanya.

Hassan menggesa Menteri Dalam Negeri, Datuk Seri Hamzah Zainuddin supaya menggalas tanggungjawab tersebut dan menyelesaikan juga siasatan kes video itu.

“Hamzah selaku menteri dalam negeri memikul tanggungjawab menyelesaikan siasatan kes video berkenaan.

“Tuntutan saya ini penting, selaras dengan Perkara 8 Perlembagaan Persekutuan yang menjamin hak kesamarataan setiap warganegara Malaysia sama ada rakyat itu bernama Ahmad Zahid, Anwar ataupun individu-individu dalam video atas ranjang dalam bilik hotel di Sabah itu,” ujarnya lagi.

Pada 12 Jun 2019, bekas ketua Pemuda PKR Bahagian Santubong, Haziq Aziz mengaku terbabit dalam video seks tular, sekali gus menamakan Azmin sebagai pasangannya.

Ia bagaimanapun dinafikan oleh bekas timbalan presiden PKR itu yang menyifatkannya sebagai komplot jahat untuk memusnahkan kerjaya politiknya.

Pada Jan tahun lepas, Jabatan Peguam Negara memutuskan tidak akan membuat pendakwaan berhubung kes tersebut kerana gagal mengenal pasti individu terbabit dalam video berkenaan.


Indonesia sambung cari penyelam keempat, Malaysia henti sementara

Op Carilamat bagi mengesan seorang lagi penyelam remaja warga Belanda yang hilang di perairan Pulau Tokong Sanggol, dekat sini, Rabu lepas, ditamatkan sementara pada jam 1.30 tengah hari ini.

Ketua Polis Daerah Mersing Superintendan Cyril Edward Nuing berkata ia berikutan hasil maklumat dan siasatan mendapati kedua-dua penyelam warga Britain dan Perancis yang terselamat ditemui di kedudukan 16 batu nautika dari utara Pulau Bintan, Indonesia.

Beliau berkata kedudukan kedua-dua penyelam itu ditemui adalah kira-kira 70 batu nautika atau 100 kilometer daripada lokasi terakhir mereka dilaporkan hilang, lapor Bernama.

“Daripada maklumat ini kami berpendapat usaha pencarian (kini) di kawasan (perairan) Indonesia dan operasi dihentikan sementara di perairan Malaysia.

“Rakan setugas kita di Indonesia telah maklum dan mereka akan sambung (operasi) cari di perairan Indonesia. Bagaimanapun aset-aset kita di laut sentiasa berada dalam keadaan siap siaga,” katanya pada sidang media di Pangkalan Hadapan Carilamat Jeti Awam Majlis Daerah Mersing di sini hari ini.

Cyril berkata remaja berkenaan, Nathen Renze Chesters, 14, berkemungkinan besar tidak berada di perairan Malaysia berdasarkan arus dan lokasi dua penyelam yang ditemui awal pagi tadi.

“Buat masa ini, kita tidak dapat memastikan secara rasmi keadaan Nathen Renze, namun kita meletakkannya sebagai masih hidup berikutan tidak nampak mayatnya dan diklasifikasikan sebagai orang hilang,” jelasnya.

Beliau berkata jurulatih selam warga Norway, Kristine Grodem, 35, yang ditemukan selamat Khamis lepas juga berada dalam keadaan stabil, namun masih belum bersedia untuk memberi keterangan.

“Begitu juga keadaan dua penyelam (Adrian Peter Chesters, 46, dan Alexia Alexandra Molina, 18) berada dalam keadaan stabil dan bersemangat,” katanya.

Sementara itu, Pengarah Zon Maritim Mersing Komander Maritim Khairul Nizam Misran berkata meskipun Op Carilamat tersebut ditamatkan, aset daripada pelbagai agensi yang berada di perairan negara sentiasa berada dalam keadaan siap siaga dan bersedia untuk membantu pihak berkuasa Indonesia sekiranya diperlukan.

Adrian Peter dan Alexia Alexandra Molina dijumpai selamat kira-kira pukul 1 pagi tadi.

Grodem pula ditemukan selamat dalam keadaan terapung, dilengkapi pakaian dan peralatan menyelam, oleh sebuah bot tunda yang dalam perjalanan dari Indonesia ke Thailand pada 8.15 pagi, Khamis lepas.

Dalam kejadian pada tengah hari Rabu lepas (6 April), empat penyelam warga asing dilaporkan hilang ketika menyelam di perairan Pulau Tokong Sanggol, kira-kira sembilan batu nautika dari Tanjung Leman di sini.


Dua juta belia, pelajar IPT boleh tuntut kredit e-tunai 1 Jun

Dua juta belia dan pelajar sepenuh masa rakyat Malaysia yang layak, dipelawa menuntut kredit e-tunai yang akan dibuka mulai 1 Jun nanti, kata Kementerian Kewangan.

Setiap belia dan pelajar institusi pengajian tinggi (IPT) yang layak akan mendapat RM150 e-kredit daripada penyedia perkhidmatan e-tunai iaitu BigPay, Boost, Shopee atau Touch ‘n Go eWallet, yang turut menyediakan insentif tambahan mengikut kempen masing-masing.

“Sukacita diumumkan Program eBelia, iaitu sebuah inisiatif di bawah #Belanjawan2021, dengan peruntukan RM300 juta untuk 2 juta belia warganegara Malaysia yang layak akan dibuka bermula 1 jun 2021.

“Tujuan utama program ini adalah untuk meringankan beban kewangan mereka dan menggalakkan perbelanjaan tanpa tunai,” kata Kementerian Kewangan.

Sebelum ini, RM200 juta telah diperuntukkan di bawah Belanjawan 2021 untuk menyalurkan RM100 kredit e-tunai kepada belia yang layak.

“Menerusi #PEMERKASA, Kerajaan telah menambah baik program ini dengan meningkatkan peruntukan kepada RM300 juta.

“Ini bermakna setiap belia/pelajar IPT yang layak akan mendapat RM150 e-kredit dari penyedia perkhidmatan e-tunai,” katanya.

Maklumat lanjut boleh rujuk di sini.


Covid-19: 1,767 kes baharu, 12 kematian

Sebanyak 1,767 jangkitan baharu Covid-19 dilaporkan dalam tempoh 24 jam lalu dengan 12 kematian dicatatkan.

Ketua Pengarah Kesihatan Tan Sri Dr Noor Hisham Abdullah berkata, daripada jumlah itu 1,758 adalah penularan tempatan, manakala sembilan lagi kes import.

“Kes sembuh pula adalah 1,290 menjadikan jumlah kes aktif dengan kebolehjangkitan kini adalah 16,300.

“Pada masa ini, terdapat 199 kes sedang dirawat di unit rawatan rapi (ICU), dengan 82 memerlukan bantuan pernafasan,” katanya.

Beliau berkata, tiga negeri mencatatkan kes baharu tertinggi iaitu Sarawak dengan 607 kes, diikuti Selangor (483) dan Kuala Lumpur (133).


Indonesia sahkan tak buat kenyataan tuntut Tubir Selatan: Wisma Putra

Kementerian Luar mengesahkan Indonesia tidak membuat sebarang kenyataan menuntut kedaulatan Tubir Selatan (South Ledge) seperti didakwa sebuah artikel terbitan Defence Security Asia (DSA).

“Indonesia Dakwa Tubir Selatan (South Ledge), Karang Singa Miliknya. M’sia Bagaimana?”. Demikian tajuk laporan DSA yang memaklumkan mereka memetik laporan portal berita Indonesia Detik.com.

Mengikut laporan Detiknews Menteri Dalam Negeri Indonesia Muhammad Tito Karnavian telah meninjau kawasan Pulau Karang Singa di Kabupaten Bintan.

Detiknews memetik menteri itu sebagai berkata:

“Kami ke Kepri (Kepulauan Riau) tujuan nomor satu adalah untuk melihat dua karang penting yaitu Karang Singa. Mengapa? Karena letaknya di Selat Malaka dan masuk wilayah teritorial kita,” kata Tito dalam keterangan tertulis, Minggu (16/1/2022).

Bagaimanapun, Bernama melaporkan Wisma Putra semalam telah menghubungi pihak Indonesia berhubung perkara itu.

“Kementerian Luar telah mengesahkan perkara itu dengan pihak Indonesia. Kementerian dimaklumkan bahawa Menteri Dalam Negeri Indonesia tidak membuat sebarang kenyataan menuntut kedaulatan terhadap Tubir Selatan seperti yang dilaporkan,” kata kementerian itu dalam satu kenyataan.

Kementerian turut memetik penghakiman Mahkamah Keadilan Antarabangsa (ICJ) 2008 mengenai Kes Berkenaan Kedaulatan ke atas Batu Puteh (Pedra Branca), Batuan Tengah (Middle Rocks) dan Tubir Selatan (South Ledge), lapor Bernama.

“Mengenai isu kedaulatan ke atas Tubir Selatan, penghakiman berbunyi “… Tubir Selatan terletak di dalam perairan wilayah yang bertindih yang dijana tanah besar Malaysia, Pedra Branca/Pulau Batu Puteh dan Middle Rocks…” dan “.…kedaulatan terhadap Tubir Selatan, permukaan yang muncul ketika air surut, kepunyaan negara di perairan wilayah di mana ia berada.”

Berikutan Penghakiman ICJ, Malaysia dan Singapura telah menubuhkan Jawatankuasa Teknikal Antara Malaysia-Singapura bagi melaksanakan Penghakiman ICJ ke atas Batu Puteh, Batuan Tengah dan Tubir Selatan (MSJTC).

“Di bawah MSJTC, Malaysia kekal komited menyelesaikan isu sempadan maritim yang tertunggak antara kedua-dua negara dan akan memastikan kedaulatan dan kepentingan Malaysia dilindungi,” kata kenyataan itu.


Peguam Najib fail enam notis kepada Mahkamah Persekutuan

Pasukan pembelaan Datuk Seri Najib Razak dalam kes penyelewengan dana SRC International Sdn Bhd (SCR) sudah memfailkan enam notis rayuan kepada Mahkamah Persekutuan.

Ketua Pasukan Pembelaan, Tan Sri Muhammad Shafee Abdullah berkata, notis rayuan yang dikemukakan pada 8 dan 15 Disember lalu, termasuk isu penolakan bukti serta keterangan baharu oleh Mahkamah Rayuan dalam kes berkenaan.

“Untuk maklumat, kita memfailkan notis rayuan terhadap keputusan Mahkamah Rayuan yang mengekalkan hukuman dan sabitan atas tujuh pertuduhan membabitkan penyelewengan dana RM42 juta milik SRC.

“Dalam rayuan ini, kita akan memasukkan bukti baharu yang belum didedahkan selama ini.

“Selain itu, kita merayu terhadap keputusan Mahkamah Rayuan yang menolak permohonan anak guam kami untuk memasukkan bukti dan keterangan baharu bagi dipertimbangkan dalam rayuan kes SRC ini,” katanya dalam sidang media secara maya hari ini.

Keterangan baharu yang ingin dimasukkan Najib dalam rayuannya membabitkan dakwaan bekas Gabenor Bank Negara, Tan Sri Dr Zeti Akhtar Aziz dan keluarganya bersekongkol dalam rancangan jahat ahli perniagaan dalam buruan Low Taek Jho atau Jho Low terhadap dirinya.

Pada 7 Disember lalu, panel tiga Hakim Mahkamah Rayuan dipengerusikan Datuk Abdul Karim Abdul Jalil, bersidang bersama-sama Datuk Has Zanah Mehat dan Datuk Vazeer Alam Mydin Meera, sebulat suara menolak permohonan itu selepas mendapati Najib gagal menunjukkan wujud keadaan luar biasa yang melampau bagi membolehkan mahkamah menerima bukti berkenaan.

Mengulas lanjut, Shafee pada sidang media itu berkata beliau tidak boleh memperincikan satu lagi bukti baharu memandangkan masih terlalu awal untuk berbuat demikian.

Pada 8 Disember lalu Mahkamah Rayuan sebulat suara mengekalkan sabitan salah atas tujuh pertuduhan membabitkan penyelewengan dana RM42 juta milik SRC, selepas mendapati rayuan Ahli Parlimen Pekan itu tidak mempunyai merit.

Mahkamah turut mengekalkan hukuman penjara 12 tahun dan denda RM210 juta yang dikenakan terhadap Najib sebelum ini atas alasan hukuman yang dikenakan adalah wajar dan bersesuaian.


Kes libat Syed Saddiq lebih berat daripada Rosmah, SRC: Pendakwaan

Ahli Parlimen Muar Syed Saddiq Syed Abdul Rahman, yang didakwa atas empat pertuduhan pecah amanah jenayah (CBT) dan penyelewengan wang berjumlah lebih RM1 juta daripada dana milik Bersatu, akan tahu pada 28 Oktober jika dia perlu membela diri di Mahkamah Tinggi Kuala Lumpur.

Pesuruhjaya Kehakiman Datuk Azhar Abdul Hamid mengumumkan tarikh untuk menyampaikan keputusannya selepas mendengar hujahan daripada pihak pendakwaan dan pembelaan hari ini (6 Oktober 2022).

Peguam Gobind Singh Deo, yang mewakili Syed Saddiq, berhujah bahawa kes pendakwaan dibina berdasarkan Seksyen 24(8) perlembagaan Bersatu, yang menyatakan bahawa perbelanjaan melebihi RM500,000 mesti diluluskan oleh majlis tertinggi parti, dan jika penarikan balik dibuat, mereka mesti direkodkan untuk menyemak baki dalam akaun.

Gobind, yang juga Ahli Parlimen Puchong, berkata dalam kes Syed Saddiq, wang yang digunakan adalah semata-mata untuk tujuan membantu Bersatu dan ahli sayap Pemudanya – Armada. Sehubungan itu, beliau mendakwa tiada perlanggaran undang-undang yang dilakukan.

Syed Saddiq ketika itu adalah Ketua Armada tetapi sejak itu telah keluar dan menubuhkan partinya sendiri, Malaysian United Democratic Alliance (MUDA).

Dia dibicarakan kerana bersubahat dengan Rafiq Hakim Razali yang ketika itu penolong bendahari Armada, melibatkan dana RM1 juta milik Bersatu.

Gobind berhujah bahawa keseluruhan kes pendakwaan adalah bermotifkan politik, dengan Rafiq memberikan keterangan yang bercanggah di mahkamah.

Gobind telah cuba untuk mendakwa Rafiq tetapi dinafikan di mahkamah.

Merumuskan hujahnya, Gobind berkata memandangkan Syed Saddiq tidak menggunakan wang itu untuk kepentingan peribadinya, dan tiada kesalahan dilakukan.

“Pertuduhan mesti dibuat dengan bukti yang tidak dipetik dari langit. Jika pihak pendakwaan mahu menuduh anak guam saya cuba mendapatkan kepentingan politik dengan menggunakan dana Bersatu maka di manakah buktinya? Tiada bukti dia membantu dan bersubahat dengan Rafiq.

“Kami dengan hormatnya berhujah bahawa pihak pendakwaan gagal menimbulkan syak wasangka dalam pertuduhan pertama dan ini adalah kes yang sangat jelas dan mahkamah harus memutuskan tiada prima facie dan mengarahkannya dibebaskan tanpa memanggil pembelaannya,” katanya menurut MalayMail.

Tambahnya, kebanyakan keterangan yang dikemukakan di mahkamah terhadap anak guamnya adalah berdasarkan khabar angin.

Tetapi Timbalan Pendakwa Raya Datuk Wan Shaharudin Wan Ladin berhujah bahawa hasrat Syed Saddiq mesti dipersoalkan.

Beliau mendakwa Ahli Parlimen Muar itu berniat buruk apabila mengarahkan Rafiq mengeluarkan wang daripada akaun Armada untuk disimpan.

Beliau juga mendakwa Syed Saddiq tidak memberikan kerjasama sepenuhnya kepada penyiasat.

Beliau berhujah bahawa bukti menunjukkan Syed Saddiq dengan jelas mengarahkan pasukannya, khususnya Rafiq, untuk mengambil wang dari akaun bank Armada dan memasukkannya ke dalam akaun peribadinya.

Wan Shaharudin berhujah bahawa Syed Saddiq mendakwa dia mempunyai hak untuk wang itu kerana dia telah bekerja keras untuk mendapatkannya semasa pengumpulan dana Bersatu untuk Pilihan Raya Umum Ke-14 pada 2018 untuk kawasan Muar di Johor.

“Jika anda melihat tindakannya, jelas dia telah membuat pertahanannya dari awal. Ia adalah satu rancangan bijak untuk menutup siasatan Suruhanjaya Pencegahan Rasuah Malaysia. Jika dia ikhlas dari awal, perkara ini akan dibangkitkan lebih awal bukan hanya apabila dia membela diri.

“Lihatlah berapa lama pemeriksaan silang mereka. Tidak di sini mahupun di sana. Jadi ke mana kita hendak pergi dari sini? Malah saya amat yakin untuk menyatakan di sini bahawa kita percaya kes terhadap tertuduh ini lebih kuat daripada kes SRC, lebih kuat daripada kes Rosmah (Mansor), malah lebih kuat daripada kes Isa Samad,” kata Wan Shaharudin kepada mahkamah dalam hujahnya.

Beliau merujuk kepada kes jenayah lain yang dilakukan oleh pendakwa raya terhadap beberapa orang awam berprofil tinggi yang berkaitan dengan UMNO.

Kes SRC merujuk kepada SRC International Sdn Bhd yang mana bekas Perdana Menteri Datuk Seri Najib Razak didapati bersalah dan dia kini menjalani hukuman penjara. Isteri Najib, Datin Seri Rosmah Mansor juga baru-baru ini didapati bersalah atas beberapa tuduhan rasuah berkaitan projek tenaga solar untuk sekolah luar bandar di Sarawak.


Rejim Israel serang pejabat media antarabangsa di Gaza

Pesawat rejim Zionis Israel mengebom bangunan tinggi yang menempatkan pejabat beberapa kumpulan media, termasuk Al Jazeera dan Associated Press (AP) di bandar Gaza, pada Sabtu.

Wakil agensi berita Turki, Anadolu, melaporkan beberapa peluru berpandu mengenai dan meruntuhkan Menara Al-Jala tengah hari tadi.

Menara 13 tingkat, salah satu daripada bangunan tertua di Gaza, mempunyai 60 unit, termasuk pejabat media asing, firma guaman dan pejabat doktor.

Syarikat perkhidmatan media – Mayadeen – stesen radio dan Pusat Media Doha adalah antara pejabat media yang musnah dalam serangan itu.

Rejim Israel telah memusnahkan sekurang-kurangnya empat bangunan tinggi sejak melancarkan serangan ke atas Semenanjung Gaza pada Isnin lalu.

Sekurang-kurangnya 139 orang terkorban, termasuk 39 kanak-kanak dan 22 wanita terbunuh, manakala 950 lagi cedera dalam pengeboman rejim Zionis ke atas Semenanjung Gaza.

Serangan ke atas pejabat media berlaku sejurus pemilik bangunan berkenaan menerima panggilan telefon dari tentera Israel yang memberi amaran menara berkenaan menjadi sasaran.

Semua kakitangan media dan orang ramai yang berada di dalam bangunan itu keluar sebelum menara berkenaan dibom.

“Ini adalah perkembangan yang sangat menganggu. Dunia akan tahu lebih mengenai apa yang berlaku di Gaza susulan kejadian hari ini,” kata Presiden dan Ketua Pegawai Eksekutif AP, Gary Pruitt. – Agensi


Tiada pergaduhan kaum di Sungai Petani, kata polis

Polis menafikan dakwaan berlaku kejadian pergaduhan antara kaum di Sungai Petani, Kedah seperti yang tular menerusi Facebook baru-baru ini.

Ketua Polis Daerah Kuala Muda Asisten Komisioner Zaidy Che Hassan berkata tindakan pihak tidak bertanggungjawab yang menyebarkan perkara itu menimbulkan kegusaran dalam kalangan masyarakat setempat.

“Polis Diraja Malaysia (PDRM) menafikan kejadian seperti yang tular berlaku di Sungai Petani. Orang ramai diminta menghentikan serta-merta penyebaran perkara yang tidak benar kerana ia boleh mengguris sentimen masyarakat.

“”Kita harap orang ramai menghentikan serta-merta menyebarkan perkara tidak benar sehingga boleh mengguris sentimen masyarakat. Kita juga memohon orang ramai tidak membuat sebarang spekulasi berhubung kejadian ini,” katanya dalam kenyataan semalam.

Menurutnya kes itu disiasat mengikut Seksyen 504 Kanun Keseksaan yang memperuntukkan hukuman penjara sehingga dua tahun atau denda atau kedua-duanya sekali jika sabit kesalahan.

Zaidy berkata kes berkenaan juga disiasat mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1998.

Beliau meminta orang ramai supaya tidak membuat sebarang spekulasi dan menghubungi pegawai penyiasat Bahagian Siasatan Jenayah Ibu Pejabat Polis Daerah Kuala Muda di talian 04-4299 222 sekiranya mempunyai maklumat berkaitan.

Baru-baru ini, tular berita di media sosial dan melalui kiriman mesej mendakwa berlaku pergaduhan teruk antara dua kaum, membabitkan kumpulan kongsi gelap, puak pelampau serta anggota polis sehingga perintah darurat terpaksa dikeluarkan.

Difahamkan, penyebaran berita palsu terbabit tercetus rentetan kejadian seorang pengawal keselamatan dilibas pedang oleh seorang lelaki di sebuah tapak projek perumahan di Bukit Banyan, Khamis lalu.


Tak tunda sidang Parlimen walaupun ada kes Covid-19 dikesan: Khairy

Walaupun terdapat kes positif dan kematian akibat jangkitan Covid-19 melibatkan staf di bangunan Parlimen, sidang dewan yang sedang berjalan tidak akan ditunda, kata Khairy Jamaluddin Abu Bakar.

Menteri Kesihatan itu berkata ia adalah langkah terakhir yang akan diambil oleh Kementerian Kesihatan (KKM) jika mahu menunda sidang Parlimen, namun langkah untuk menangguhkan sidang tidak akan dilaksanakan memandangkan pihaknya sudah mempunyai pengalaman dalam menangani kes positif Covid-19 atau kluster baharu yang wujud di negara ini.

“Kita kini sudah mempunyai kerangka bagaimana untuk menangani kes positif atau wujudnya kluster baharu, selain juga mempunyai pengalaman bagi situasi berkenaan.

“Jadi langkah untuk menutup Parlimen itu adalah yang terakhir akan diambil. Ini kerana, individu yang memasuki kawasan berkenaan perlu menjalani ujian saringan setiap dua hari.

“Dengan cara itu, kita dapat mengesan penularan kes dengan cepat serta boleh mengasingkan individu yang positif Covid-19, jadi tiada keperluan untuk menutup perjalanan Parlimen itu,” katanya pada sidang media hari ini.

Terdahulu, media melaporkan terdapat banyak kes jangkitan Covid-19 yang sudah dikesan melibatkan staf di Parlimen sejak Isnin lalu.

Sebelum ini, Ketua Pengarah Kesihatan, Tan Sri Dr Noor Hisham Abdullah, dilaporkan berkata sehingga kini terdapat 25 kes positif Covid-19 yang dikesan melalui saringan berkala pada Persidangan Mesyuarat Kedua Penggal Keempat Parlimen ke-14.

Katanya, kes positif Covid-19 yang dikesan di bangunan berkenaan berkemungkinan besar mempunyai varian membimbangkan (VOC) Delta.

Dalam pada itu, Khairy berkata, dengan mengamalkan penilaian kendiri Ujian, Lapor, Maklum, Kuarantin dan Dapatkan Rawatan (TRIIS), diharapkan apabila berlakunya penularan kes ia tidak perlu sehingga melaksanakan tindakan drastik seperti Perintah Kawalan Pergerakan (PKP) atau sekatan pergerakan penuh di negara ini.


Radzi, tiga yang lain angkat sumpah Senator

Menteri Pendidikan Datuk Dr Radzi Jidin hari ini mengangkat sumpah Ahli Dewan Negara setelah khidmatnya sebagai Senator dilanjutkan tiga tahun lagi sehingga 16 Julai 2024.

Turut mengangkat sumpah adalah dua pemimpin Bersatu, Datuk John Ambrose dan Datuk Bobbey Suan Ah Fang. Seorang lagi adalah wakil Gerakan Datuk Teo Eng Tee.

Bobbey adalah lantikan baharu setelah dicadangkan Dewan Undangan Negeri (DUN) Sabah.

Mereka mengangkat sumpah di hadapan Yan Dipertua Dewan Negara, Tan Sri Rais Yatim.

Radzi yang juga Menteri Pendidikan, pertama kali dilantik sebagai Senator pada 17 Julai 2018 dan khidmatnya tamat pada Jumaat lalu.

Naib Presiden Bersatu itu pernah bertanding merebut kerusi Parlimen Ketereh pada Pilihan Raya Umum Ke-14 (PRU-14) pada tahun 2018 mewakili Pakatan Harapan (PH), namun tewas kepada calon Barisan Nasional (BN) dari UMNO, Tan Sri Annuar Musa.

Susulan kemenangan PH dalam PRU-14, Radzi dilantik sebagai Senator untuk diangkat sebagai Timbalan Menteri Hal Ehwal Ekonomi, sebelum dilantik sebagai Menteri Kanan Pendidikan di bawah pentadbiran kerajaan Perikatan Nasional (PN).

Sementara itu, pelantikan John berkuat kuasa pada 16 Januari lalu, manakala lantikan Eng Tee bermula hari ini dan lantikan Bobbey pula berkuat kuasa 5 Januari lalu.

Rais dalam ucapannya berkata, pelantikan itu yang diperkenan Yang di-Pertuan Agong, memberi peluang baharu untuk mereka menabur bakti dan sumbangan kepada bangsa serta negara.


Pihak ketiga tuntut lot kedai milik keluarga Azeez Rahim

Maybank Islamic Berhad menjadi pihak ketiga yang menuntut satu lot kedai di Bandar Sunway milik Azeera Management Consultants (M) Sdn Bhd dalam permohonan kerajaan untuk melucut hak harta berkenaan.

Kerajaan memohon untuk melucut hak wang hampir RM16 juta daripada akaun peribadi Tabung Haji (TH) milik isteri bekas Pengerusi TH, Datuk Seri Abdul Azeez Abdul Rahim dan empat anak mereka termasuk satu lot kedai berkenaan yang merupakan satu unit pejabat milik Azeera Management Consultants.

Memetik laporan Bernama, Timbalan Pendakwa Raya (TPR) Nik Haslinie Hashim memaklumkan kepada mahkamah bahawa pihak ketiga iaitu Maybank Islamic Berhad yang diwakili peguam Poh Choo Hoe hadir ke mahkamah hari ini.

“Mohon mahkamah merekodkan bahawa terdapat penuntut dalam permohonan ini. Penuntut (Maybank) hari ini menuntut harta di item keenam pada senarai warta kerajaan (satu lot kedai),” katanya yang turut mengendalikan kes itu bersama TPR Aslinda Ahad dalam prosiding pewartaaan pihak ketiga kes lucut hak itu di hadapan Hakim Mahkamah Tinggi Datuk Muhammad Jamil Hussin.

Muhammad Jamil kemudian menetapkan 29 Jun ini bagi pendengaran permohonan kerajaan untuk melucut hak wang dan lot kedai berkenaan.

“Pihak-pihak perlu memfailkan afidavit sekiranya perlu dan memasukkan hujahan bertulis seminggu sebelum tarikh pendengaran itu (29 Jun),” katanya.

Prosiding itu turut dihadiri peguam Datin Marina Mohamed yang mewakili responden iaitu isteri Abdul Azeez, Khadijah Mohd Noor dan empat anak mereka iaitu Mohamed Khairul Anwar, Mohamed Khairul Azman, Khaleeda Azwa, Khaleeda Azeera serta Azeera Management Consultants.

Sementara itu, Aslinda ketika ditemui pemberita di luar mahkamah berkata item keenam yang dituntut oleh pihak ketiga adalah satu lot kedai yang terletak di Bandar Sunway.

Permohonan melucut hak itu difailkan pihak pendakwaan terhadap ahli keluarga Abdul Azeez pada September 2019.


Berapa besar letusan gunung berapi dasar laut Tonga?

Letusan gunung berapi dasar laut Hunga Tonga-Hunga Ha’apai di Tonga mungkin salah satu yang terbesar direkodkan dengan terperinci.

Letupan itu boleh dilihat dari angkasa, dengan imej kepulan abu yang besar menjadi tular pada hari-hari berikutnya. Tetapi betapa besarkah ianya?

Gunung berapi itu meletus dengan bunyi ledakan yang memekakkan telinga pada 15 Januari 2022, mencetuskan tsunami maut, dengan abunya menyelubungi pulau-pulau, dan memutuskan hubungan komunikasi 105,000 penduduk Tonga.

Peristiwa itu telah dirakam dengan terperinci dan menakjubkan oleh satelit termasuk satelit NOAA GOES-West.

Memecahkan peringkat letusan kepada selang masa membolehkan kita merancang pengembangan bahan yang sangat besar yang dipanggil oleh ahli gunung berapi sebagai “awan payung”.

Sekitar masa letusan awal, awan berukuran 38 km (24 batu) lebar ditujah ke atmosfera. Diameternya sudah berukuran hampir dua kali ganda panjang Manhattan, New York. Sejam kemudian, ia kelihatan berukuran sekitar 650 km lebar, termasuk gelombang kejutan di sekeliling tepianya.

Skala awan payung adalah setanding dengan letusan Pinatubo di Filipina pada 1991 dan merupakan salah satu yang terbesar dalam era satelit, menurut ahli gunung berapi Michigan Tech, Simon Carn dalam catatan blog NASA.

Menurut agensi berita Reuters, imej satelit kejadian itu menunjukkan kebanyakannya lautan dengan pulau-pulau Tonga dan Fiji hampir tidak dapat dilihat. Mengukur saiz sebenar letusan adalah sukar apabila berada di bahagian terpencil di Pasifik Selatan.

Bagaimanapun, agensi berita itu mengambil awan payung gunung berapi itu dan meletakkannya di atas daratan dan pantai yang terkenal untuk mengetahui betapa besarnya letusan itu.

Reuters membuat perbandingan pada diameter 650 km, awan itu akan mengaburi sebahagian besar Britain dan pantai timur Ireland. Saiznya hampir sama dengan tanah besar Sepanyol.

Jika dibandingkan dengan bahagian Amerika Syarikat (AS), ia akan meliputi sebahagian besar Florida atau sebahagian California dari San Francisco ke Los Angeles.

Jika kita membandingkan skala letusan dengan Asia Tenggara, ia akan meliputi Kemboja dan sebahagian daripada Laos, Vietnam, serta Thailand, atau meliputi hampir seluruh Korea Utara dan Selatan.

Jika kita meletakkan skala letusan di atas kawasan Gunung Sinai di Mesir, ia akan meliputi Israel, melimpah ke Jordan dan Laut Mediterranean. Ia juga cukup besar untuk mengaburkan Horn of Africa.

Saintis masih menentukan Indeks Letusan Gunung Berapi (VEI), ukuran dari 1 hingga 8 yang meneliti ledakan letusan. Pinatubo, yang dianggap serupa dengan letusan Hunga Tonga-Hunga Haʻapai, mendapat 6 pada indeks VEI.

Pinatubo menghasilkan gumpalan letusan gas dan abu yang naik 40 km ke atmosfera, manakala data awal letusan Tonga ialah sekurang-kurangnya 20 km tinggi, kata Raymod Cas, ahli gunung berapi di Universiti Monash di Australia.


PAS bincang PRU-15, hala tuju PRN di tiga negeri hari ini

Pemimpin tertinggi PAS – parti komponen Perikatan Nasional (PN) – hari ini mengadakan mesyuarat tertutup Jawatankuasa Kerja Pusat di ibu pejabat parti di Jalan Raja Laut berhubung Pilihan Raya Umum Ke-15 (PRU-15) dan hala tuju pilihan raya di tiga negeri dikuasainya.

Mesyuarat turut dihadiri Timbalan Presiden PAS Datuk Seri Tuan Ibrahim Tuan Man, Naib Presiden Datuk Seri Idris Ahmad dan Datuk Seri Ahmad Samsuri Mokhtar.

Turut serta ialah Menteri Besar Kedah yang juga Pengarah Pilihan Raya PAS Datuk Seri Muhammad Sanusi Md Noor.

Mesyuarat itu juga dijangka memberi maklumat terkini sama ada PAS akan mengubah fikiran untuk membubarkan Dewan Undangan Negeri Kelantan, Terengganu dan Kedah bagi memberi laluan kepada Pilihan Raya Negeri (PRN) dan Persekutuan diadakan serentak.

Pada 8 Oktober lalu, Presiden PAS Datuk Seri Abdul Hadi Awang mengumumkan tiga negeri ditadbir parti itu tidak akan membubarkan DUN masing-masing sehingga tahun depan kerana negara bakal berdepan musim tengkujuh.

Langkah sama dikatakan diambil oleh Pakatan Harapan (PH) yang mentadbir tiga negeri – Pulau Pinang, Selangor dan Negeri Sembilan.

Mesyuarat itu juga mungkin menyaksikan PAS akan memberi maklumat terkini mengenai parti mana yang akan menjadi rakan kongsinya untuk berdepan PRU-15.

Setakat ini, PAS masih menjadi parti komponen PN dan telah menyertai beberapa acara di peringkat negeri selain telah menyelesaikan pembahagian kerusi untuk dipertandingkan dalam kalangan anggota PN.

Beberapa hari lalu, Jawatankuasa Kerja PAS Pusat yang mengadakan mesyuaratnya tidak menyatakan menerima syarat ditetapkan UMNO untuk bekerjasama, sekali gun mengekalkan mereka sebagai parti komponen PN bersama Bersatu, Gerakan, SAPP dan STAR.

Perdana Menteri Datuk Seri Ismail Sabri Yaakob semalam, mengumumkan pembubaran Parlimen ke-14 bagi memberi laluan kepada pilihan raya awal, tanpa mempedulikan rayuan rakyat supaya tidak mengadakan PRU-15 tahun ini kerana negara bakal berdepan musim banjir.

Terdahulu hari ini, penganalisis politik memberi amaran bahawa rancangan PH untuk tidak membubarkan DUN masing-masing bagi membolehkan PRN dijalankan serentak dengan Parlimen, boleh menyebabkan mereka terdedah kepada kehilangan pentadbiran Negeri Sembilan dan Selangor.

Penganalisis juga memberi amaran, kawalan PH ke atas Pulau Pinang – yang kini menjadi kubu kuat – mungkin terhakis jika PRN diadakan secara berasingan daripada PRU-15 yang ditetapkan bulan depan.

Mereka berkata pakatan pembangkang akan menentang jentera pilihan raya PN dan Barisan Nasional (BN) secara sama rata pada PRU-15, tetapi tidak demikian jika PRN hanya diadakan tahun depan.


Cuai ketika khatan: Mahkamah tolak rayuan tangguh bayar RM3.1 juta

Mahkamah Tinggi di sini hari ini menolak permohonan Kerajaan Malaysia dan empat pihak lain untuk menangguhkan pelaksanaan penghakiman berhubung pembayaran ganti rugi berjumlah RM3.1 juta kepada seorang pemuda yang terpotong kepala alat sulitnya ketika berkhatan 12 tahun lepas.

Selain kerajaan, empat pihak yang merupakan defendan ialah pegawai perubatan dan pengarah Hospital Kuala Lipis di Pahang serta doktor pakar dan pengarah Hospital Selayang di Selangor.

Hakim Datuk Akhtar Tahir membuat keputusan itu selepas mendapati tiada keadaan istimewa membolehkan mahkamah memberi penangguhan pelaksanaan penghakiman dipohon kesemua defendan.

“Alasan rayuan telah difailkan (oleh kelima-lima defendan) di Mahkamah Rayuan dan kesukaran prosedur untuk pengeluaran wang daripada Perbendaharaan bukanlah suatu keadaan yang khas dan istimewa,” katanya.

Hakim itu berkata kerisauan berhubung wang yang diberikan kepada pemuda itu tidak dapat dikembalikan jika kelima-lima defendan menang dalam rayuan mereka di Mahkamah Rayuan bukan merupakan keadaan istimewa yang mewajarkan mahkamah memberi penangguhan pelaksanaan penghakiman.

“Rayuan di Mahkamah Rayuan tidak akan mengambil masa yang lama untuk didengar. Jadi, tidak mungkin wang sebanyak itu (RM3.1 juta) dapat dibelanjakan dalam masa yang singkat. Oleh itu, permohonan tersebut ditolak dengan kos RM3,000,” katanya.

Kelima-lima defendan itu merayu terhadap keputusan Hakim Akhtar pada 7 April lepas, yang memberikan ganti rugi berjumlah RM3.1 juta kepada pemuda berusia 22 tahun, yang menang dalam kes saman itu.

Dalam penghakiman bertulis yang dikeluarkan pada 27 Mei lepas, hakim itu berkata kelewatan kakitangan perubatan merawat kecederaan lelaki itu telah melenyapkan harapan untuk menyelamatkan alat sulitnya.

Lelaki itu, yang memfailkan saman pada 19 Julai 2018 melalui ibunya, mendakwa proses bersunat pada 13 Dis 2010 ke atasnya tidak dilakukan mengikut prosedur ditetapkan sehingga menyebabkan seluruh kepala zakar terpotong.

Akibat kecacatan kekal itu, ibu mangsa mendakwa anaknya yang ketika kejadian berusia 10 tahun telah berubah sikap menjadi amat pendiam dan tidak suka berkawan dengan rakan sebaya. – Bernama


Ramasamy pertikai senarai calon DAP hampir sama dengan yang didakwa palsu

Pemimpin lantang DAP, P Ramasamy mula mempersoalkan berhubung senarai nama calon Pilihan Raya Negeri (PRN) Pulau Pinang diumumkan baru-baru ini hampir sama dengan yang didakwa palsu sebelum ini.

Ramasamy meluahkan rasa tidak puas hatinya selepas digugurkan daripada menjadi calon DAP atas alasan meremajakan parti, bagaimanapun Lim Guan Eng yang juga Pengerusi DAP itu tidak pula digugurkan sebagai calon.

“Semalam, pengumuman rasmi mengenai calon dibuat. Sebilangan penyandang digugurkan, atas alasan untuk meremajakan parti tetapi hakikatnya ramai calon yang lebih muda digugurkan dan digantikan dengan calon yang lebih tua.

“Bulan lepas, parti itu menolak senarai calon DAP untuk pilihan raya negeri yang dikatakan tular sebagai palsu, tetapi senarai semalam ternyata hampir sama.

“Mengapa percanggahan dan ketidak-konsisten ini berlaku?” kata Ahli Dewan Undangan Negeri (ADUN) Perai itu dipetik laporan Malaysiakini.

Tambahan pula, Ramasamy berkata senarai calon yang diumumkan itu memberi gambaran bahawa terdapat sesuatu yang tidak kena dalam DAP Pulau Pinang dengan kumpulan yang menyokong pemimpin tertentu mempunyai lebih pengaruh dalam barisan.

Bagaimanapun, beliau  tidak menjelaskan perkara ini secara terperinci.

Menurut Ramasamy, alasan kepimpinan DAP untuk menggugurkan beberapa penyandang adalah tidak wajar.

“Sekurang-kurangnya mereka (DAP) boleh lebih telus, dan berjumpa kami (penyandang yang digugurkan) sebelum memuktamadkan (senarai).

“Saya telah berkhidmat sebagai wakil rakyat selama tiga penggal sejak 2008, dan kini DAP adalah sebahagian daripada gabungan pemerintah (di peringkat persekutuan). Perlu ada kematangan dan ketelusan,” katanya lagi.

DAP terdahulu mengumumkan seramai 19 calon DAP yang akan bertanding pada PRN negeri itu dan mereka terdiri daripada 12 penyandang manakala tujuh calon muka baharu.

Bagi memberi laluan kepada muka baharu tujuh penyandang kerusi DUN Pulau Pinang telah digugurkan iaitu Ramasamy yang juga Timbalan Ketua Menteri II (Perai); M. Satees (Bagan Dalam); Phee Boon Poh (Sungai Puyu); Soon Lip Chee (Bagan Jermal); Lee Chun Kit (Pulau Tikus); Chong Eng (Pangkalan Kota) dan Yeoh Soon Hin (Paya Terubong).

Manakala Guan Eng kekal mempertahankan kerusinya di DUN Air Putih.


Tak boleh makan durian selepas cucuk vaksin Covid-19?

Penerima vaksin Covid-19 ‘gelisah’ selepas dimaklumkan oleh petugas Pusat Pemberian Vaksin (PPV) bahawa mereka tidak boleh memakan durian selama empat hingga lima hari selepas menerima suntikan dos pertama atau kedua.

Apa yang menyebabkan mereka gelisah adalah kerana harga durian di Utara Semenanjung, khususnya di Kedah dan Perlis sekarang ini jauh lebih rendah daripada biasa.

Di Kubang Pasu, khususnya, ada peniaga yang menjualnya dengan harga jauh lebih murah daripada sebelum Perintah Kawalan Pergerakan (PKP) dikenakan bergantung kepada jenis durian.

Bagi durian kampung dengan isi gred A, harga sekilogram sekitar RM6 hingga RM10. Kebanyakan durian ini dibawa masuk dari Balik Pulau, Pulau Pinang dan Batu Kurau, Perak.

Namun bagi durian jenis lain seperti D24 dan Musang King, harga sekilogram bermula dengan RM20 dan ke atas yang masih dianggap murah.

Malah ada sesetengah peniaga yang membeli terus ‘raja buah’ itu daripada pemilik dusun menyebabkan mereka boleh menjualnya dengan harga murah.

“Tuan-tuan dan puan-puan… lepas cucuk jangan makan durian empat hingga lima hari,” kata seorang petugas yang membuat pengumuman melalui pembesar suara kepada penerima vaksin di PPV Polimas di Jitra, Kedah, hari ini.

Pengumuman itu dibuat ketika wartawan Agenda Daily dan beberapa penerima lain diletakkan dalam perhatian 15 minit selepas menerima suntikan dos pertama Pfizer.

Bagaimanapun, sebelum ini Timbalan Menteri Kesihatan, Datuk Dr Noor Azmi Ghazali memaklumkan memakan durian sama ada sebelum atau selepas menerima suntikan vaksin Covid-19 tidak memberi kesan sampingan kepada seseorang individu.

“Tidak termaktub dalam buku perubatan tidak boleh makan durian selepas cucuk (vaksin). Ini tidak betul, yang betulnya kita tidak boleh makan benda (makanan) terlalu manis. Itu yang (boleh membawa) masalah kepada kesihatan,” katanya

Mengulas dakwaan di media sosial mengatakan seorang lelaki meninggal dunia kerana memakan durian selepas menerima vaksin Covid-19, bulan lalu, Dr Noor Azmi sebaliknya beliau menjelaskan kematian lelaki berkenaan adalah disebabkan serangan jantung.

“Sekarang pula musim durian. Orang sudah takut nak makan durian, mana yang sepatutnya cucuk (vaksin) dia takut nak pergi sebab dia nak makan durian.

“Kita nasihat orang ramai supaya semak dahulu, pastikan kebenarannya. Jangan teruja mahu menularkan kepada semua dan perkara kontroversi yang kita sendiri tidak pasti.

“Jangan hantar (sebar), biarlah kerajaan dan Kementerian Kesihatan (KKM) yang menjawabnya dan menjelaskan secara saintifik dan data,” katanya.


Isham Jalil tempelak Hanipa Maidin ‘tidur’

Ketua Penerangan Barisan Nasional (BN) Selangor, Isham Jalil menempelak Ahli Parlimen Sepang, Mohamed Hanipa Maidin kerana tidak berada bersama penduduk yang diwakilinya.

Malah katanya, Hanipa langsung tidak menunjukkan prestasi memuaskan sebagai wakil rakyat di Parlimen Sepang.

“Kita tak nak jadi macam tu. Hanipa tak perform di Sepang. Dia bukan datang sini. Dia tidur juga,” katanya pada pertemuan dengan UMNO Bahagian Sepang.

Beliau membayangkan bahawa UMNO mesti bertanding di Sepang pada Pilihan Raya Umum Ke-15 (PRU15) untuk berdepan Pakatan Harapan (PH) dan mengelak Hanipa menang lagi.

Isham juga mengajak UMNO Bahagian Sepang supaya menolak calon Bersatu, jika parti itu meletakkan ‘orang’ mereka bertanding di Parlimen Sepang.

“Ini (Sepang) kawasan kita (UMNO). Jika Bersatu meletakkan calon mereka di Sepang, ia akan memecahkan undi kita dan PH akan menang semula. Saya dengar macam-macam.

“Contohnya Bersatu hendak letak Rina Harun (Menteri Pembangunan Wanita, Keluarga dan Masyarakat) bertanding di Sepang. Kita (UMNO) tidak setuju… kita akan lawan,” katanya.

Isham turut menempelak tindakan Menteri Kanan Kementerian Perdagangan Antarabangsa dan Industri, Datuk Seri Mohamed Azmin Ali yang melantik 18 penyelaras Parlimen di seluruh Selangor.

Beliau berpendapat langkah Azmin itu bertujuan menempatkan calon Bersatu bertanding di 18 kawasan itu pada PRU15 nanti.


Kempen PRN : JAIS bagi amaran lagi kepada ahli politik

Jabatan Agama Islam Selangor (JAIS) sekali lagi memberi amaran kepada semua ahli politik supaya tidak menggunakan masjid untuk berkempen sepanjang pilihan raya negeri (PRN).

Pengarahnya, Datuk Mohd Shahzihan Ahmad berkata Majlis Agama Islam Selangor (MAIS) melarang penggunaan masjid dan surau sebagai medan politik kepartian serta propaganda politik malah larangan itu telah banyak kali dikeluarkan.

“Ahli politik yang didapati menggunakan masjid dan surau di Selangor dengan tujuan tidak dibenarkan oleh Sultan Selangor, Sultan Sharafuddin Idris Shah dan MAIS dianggap menghina, mengingkari serta melanggar titah Sultan Selangor serta ketetapan MAIS yang boleh dikenakan tindakan di bawah Seksyen 12 (a) atau (b), Enakmen Jenayah Syariah (Selangor) 1995,” katanya dalam satu kenyataan, hari ini.

Katanya, pentadbir masjid dan surau di seluruh Selangor sentiasa diingatkan untuk mematuhi dan menguatkuasakan larangan yang ditetapkan itu bagi menjadikan masjid dan surau sebagai zon aman serta bebas pengaruh politik kepartian.

Tegasnya, pelantikan mana-mana pegawai masjid boleh dibatalkan oleh MAIS jika gagal atau sebarang kecuaian mematuhi ketetapan MAIS berdasarkan Peraturan 7 (f) Peraturan-Peraturan Masjid dan Surau (Negeri Selangor) 2017.

“Semua edaran titah DYMM (Duli Yang Maha Mulia) Sultan Selangor dan arahan MAIS yang dikeluarkan oleh JAIS berkaitan perkara ini kepada seluruh pentadbir masjid atau surau di negeri Selangor hendaklah dirujuk,” katanya lagi.

Sebelum ini kecoh di media sosial seorang ahli politik didakwa sedang berkempen dalam sebuah masjid.


3,129 kes baharu, 2 kematian

Jangkitan harian Covid-19 di seluruh negara dalam tempoh 24 jam semalam (Ahad, 30 Oktober 2022) masih kekal melepasi angka 3,000 buat hari ketiga berturut-turut, walaupun turun sedikit berbanding pada Sabtu.

Dalam tempoh semalam sebanyak 3,129 jangkitan baharu direkodkan, berbanding 3,189 kes pada Sabtu, termasuk enam kes import, menurut data Kementerian Kesihatan (KKM) yang dikemas kini tengah malam tadi.

Jumlah itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,900,051 kes, dengan 4,832,220 pesakit telah sembuh, termasuk 2,464 yang pulih semalam.

Selangor masih kekal mencatat kes tertinggi sebanyak 1,389 menjadikan kumulatif positif meningkat kepada 1,498,200 kes.

Menurut data laman sesawang Github KKM, daripada jumlah kes baharu itu, 2,411 kes melibatkan individu yang telah menerima suntikan dos penggalak, berbanding 2,386 pada Sabtu.

Sebanyak 518 kes (penerima dua dos – 560 Sabtu); 192 kes (individu tidak divaksinasi – 230 Sabtu); dan lapan kes (individu belum lengkap divaksinasi – 13 Sabtu).

Sementara itu, data laman sesawang KKMNOW juga menunjukkan sehingga kini 31,365 kes masih aktif, meningkat lagi berbanding 30,702 kes yang dilaporkan sehingga Sabtu.

Daripada jumlah itu, 29,855 pesakit masih menjalani kuarantin di rumah (29,330 pesakit pada Sabtu); 1,444 dirawat di hospital, naik berbanding 1,312 pada Sabtu.

Seramai 66 pesakit dimasukkan ke unit rawatan rapi (60 pada Sabtu), dengan 39 daripadanya memerlukan alat bantuan pernafasan (34 Sabtu).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan dua meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’.

Dua kes kematian itu dilaporkan di Pulau Pinang dan Sarawak.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,466 kes.

Jumlah itu, termasuk 7,761 kes kematian di luar fasiliti kesihatan atau brought in death (BID).


Jangkitan baharu naik lagi, kumulatif positif lebih 2.75 juta

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat semula berbanding semalam, menurut Kementerian Kesihatan (KKM), hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 3,683 kes baharu dikesan, berbanding 2,897 kes yang direkod semalam.

Menurutnya angka itu menjadikan kumulatif kes positif sejak awal tahun lalu hingga hari ini sebanyak 2,750,516 kes, dengan sehingga semalam 2,673,084 pesakit disahkan sembuh, dan 31,392 kes kematian.

Mengikut laman sesawang KKM, Covidnow, sehingga semalam sebanyak 42,357 kes masih aktif, dengan 35,247 pesakit kini menjalani kuarantin di rumah.

Manakala, 3,303 pesakit ditempatkan di PKRC; 3,505 dimasukkan ke hospital; dan 302 lagi pesakit dirawat di ICU, termasuk 169 daripadanya yang memerlukan alat bantuan pernafasan.

KKM juga berkata 226 kluster lagi masih aktif, termasuk empat kluster baharu yang dikesan semalam yang melibatkan kumpulan berisiko tinggi, pendidikan, komuniti dan satu kluster import.

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara kekal pada nilai 0.93.

Hanya Terengganu yang merekodkan nilai Rt 1.00, sementara negeri-negeri lain mencatat 0.71 hingga 0.95.


MySejahtera perkenal tujuh kod QR baharu risiko Covid-19

Jawatankuasa Khas Jaminan Akses Bekalan Vaksin Covid-19 (JKJAV) mengemas kini panduan aplikasi MySejahtera bagi memastikan tidak ada individu yang berstatus tertentu memasuki Pusat Pemberian Vaksin (PPV).

Menurut kenyataan JKJAV hari ini orang ramai boleh merujuk status risiko masing-masing di aplikasi MySejahtera setiap kali mahu meninggalkan rumah.

“Ini adalah panduan terkini yang telah dikemaskini. Anda harus rujuk status risiko di aplikasi MySejahtera anda setiap kali ingin meninggalkan rumah, termasuk juga ketika bersiap-sedia untuk ke PPV untuk vaksinasi.

JKJAV berkata individu yang mempunyai status tinggi tidak akan dibenar masuk ke PPV.

“Ini adalah untuk mengurangkan risiko jangkitan kepada orang lain. Harap anda bersabar, janji temu vaksinasi anda akan dijadualkan ke tarikh lain,” kata JKJAV.

Terdahulu, Badan Bertindak Imunisasi Covid-19 (CITF) menutup sementara Pusat Pemberian Vaksin (PPV) di Ideal Convention Centre (IDCC) Shah Alam, hari ini, susulan kes positif Covid-19 membabitkan petugasnya.

Pada masa sama, CITF menggesa individu yang hadir untuk menerima vaksin di IDCC antara 29 Jun hingga 12 Julai 2021 membuat penilaian kendiri dan melakukan ujian saringan jika ada tanda-tanda gejala Covid-19.

Semua janji temu yang telah diberikan pada hari ini akan dijadualkan semula kepada satu tarikh yang akan dimaklumkan secepat mungkin.

Semalam, Menteri Penyelaras Program Imunisasi Covid-19 Kebangsaan (PICK), Khairy Jamaluddin mengarahkan semua PPV melakukan pemeriksaan rapi di pintu masuk bagi mengelak individu berstatus tertentu seperti mempunyai kontak rapat dengan pesakit Covid-19, memasuki pusat berkenaan.

Beliau berkata selain itu beberapa langkah segera termasuk sanitasi, pengasingan kontak rapat dan melakukan ujian ke atas petugas PPV turut dilakukan apabila individu positif dikesan memasuki PPV berkenaan.


Usul ungkai Ordinan Darurat ditangguh ke sidang depan

Usul bagi membahas dan meluluskan ketetapan menurut Fasal (3) Perkara 150 Perlembagaan Persekutuan untuk mengungkaikan Ordinan-ordinan Darurat akan dibawa ke persidangan akan datang.

Perkara itu dimaklumkan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar sebelum sesi Waktu Pertanyaan Menteri di Dewan Rakyat hari ini.

“Saya memohon usul Perdana Menteri berkenaan pengungkaian Ordinan-ordinan darurat nombor 13 dalam Aturan Urusan Mesyuarat dan usul-usul hari ini dibawa ke mesyuarat akan datang juga,” katanya di Dewan Rakyat hari ini.

Usul penangguhan tersebut diterima Yang Dipertua Dewan Rakyat Datuk Azhar Azizan Harun.

Menurut Aturan Urusan Mesyuarat, antara ordinan terlibat ialah Ordinan Darurat (Kuasa-Kuasa Perlu) 2021, Ordinan Darurat (Pencegahan dan Pengawalan Penyakit Berjangkit) (Pindaan) 2021 dan Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021.

Selain itu, Wan Junaidi berkata mengikut Peraturan Mesyuarat 62, lapan rang undang-undang untuk bacaan kali kedua dan ketiga yang tersenarai di nombor 5 hingga 12 dalam Aturan Urusan Mesyuarat hari ini turut akan dibawa ke mesyuarat akan datang.

Ia melibatkan Rang Undang-Undang Keselamatan dan Kesihatan Pekerjaan (Pindaan) 2020; Rang Undang-Undang Kilang dan Jentera (Pemansuhan) 2020; Rang Undang-Undang Lembaga Angkasa Malaysia 2020; Rang Undang-Undang Suruhanjaya Bebas Tatakelakuan Polis 2020 dan Rang Undang-Undang Perbadanan Insurans Deposit Malaysia (Pindaan) 2021.

Turut dibawa ke persidangan akan datang ialah Rang Undang-Undang Perihal Dagangan (Pindaan) 2021; Rang Undang-Undang Pemuliharaan Hidupan Liar (Pindaan) 2021 serta Rang Undang-Undang Harta Pusaka Kecil (Pembahagian) (Pindaan) 2021.


Sayap-sayap UMNO sedang ‘permainkan’ Ismail Sabri

Beberapa jam setelah ‘abang-abang’ mereka mengeluarkan kenyataan membawa usul supaya pemilihan UMNO diadakan selepas Pilihan Raya Umum Ke-15 (PRU15), sayap Puteri pula berkata mereka mahukan hal yang sama.

Setiausaha Puteri UMNO Asuma Beevi Mohamed Sali berkata 171 bahagian bertegas mahu pemilihan parti diadakan selepas PRU15 bagi memastikan seluruh jentera dan kepimpinan parti memberi fokus 100 peratus kepada agenda membela rakyat dan menjadi suara rakyat.

Puteri turut memberi alasan ketidakstabilan parti menuju ke PRU15 selepas pemilihan akan memberi impak negatif jangka panjang kepada parti dan rakyat.

Terdahulu, Setiausaha Pergerakan Pemuda UMNO Malaysia, Datuk Hasmuni Hassan berkata 176 Pemuda UMNO Bahagian mengusulkan PRU15 diadakan sebelum pemilihan parti.

Kenyataan dua sayap UMNO itu yang saling menyusul, ibarat suatu ‘permainan’ untuk menguji keupayaan politik Naib Presiden UMNO yang juga Perdana Menteri, Datuk Seri Ismail Sabri Yaakob, yang menolak diadakan PRU15 awal sebelum mandat Dewan Rakyat berakhir pada 2023.

Sebelum ini, Timbalan Presiden UMNO Datuk Seri Mohamad Hasan dilaporkan berkata PRU-15 wajar diadakan dalam masa terdekat dengan mengambil kira sentimen rakyat ketika ini yang dilihat memihak kepada BN.

Mohamad dilaporkan menyuarakan pandangan itu kepada Ismail Sabri selepas BN memenangi Pilihan Raya Negeri (PRN) Melaka.

Namun kemudian, pada 11 Disember lalu Ismail Sabri mengeluarkan kenyataan yang menunjukkan beliau tidak bersetuju PRU15 diadakan lebih awal – tidak sehingga menjelang penggal Parlimen ke-14 berakhir pada 2023.

Naib Presiden UMNO itu menegaskan beliau tidak akan tergesa-gesa untuk mengadakan PRU15 kerana masih terdapat banyak ‘urusan yang belum selesai’, termasuk mengemudi negara keluar daripada krisis pandemik Covid-19 dan menjamin kestabilan politik.

Ismail Sabri juga berkata, kemenangan BN pada PRN Melaka baru-baru ini tidak boleh dijadikan tanda aras bagi kemenangan BN di seluruh negara dalam PRU15.

Bagaimanapun semalam, kedua-dua sayap parti itu menyanggah kehendak Ismail Sabri.

Walaupun kemudian ada Pemuda bahagian mempertikaikan angka yang disebut dalam kenyataan Hasmuni, hakikatnya terbukti bahawa pengaruh Presiden UMNO, Datuk Seri Ahmad Zahid Hamidi, tetap kukuh, sebagaimana dilaporkan Agenda Daily. Berita berkaitan

Ini bermakna populariti Ismail Sabri di dalam parti hanya setakat sebagai Naib Presiden yang telah diberi peranan mengelak pertembungan calon Barisan Nasional (BN) dan Perikatan Nasional (PN) pada PRN Melaka baru-baru ini, tetapi masih gagal.

Dari satu sudut, populariti Ismail Sabri dalam kalangan penduduk Malaysia sememangnya meningkat, kerana sikap beliau yang lemah lembut tetapi tegas dengan pendirian, selain lebih menjurus kepada usaha menyatupadukan tiga parti utama di dalam BN dan PN – Bersatu, UMNO dan PAS.

Ketiga-tiga parti ini jika bergabung dalam PRU15 pasti menyebabkan Pakatan Harapan (PH) kalah teruk, tetapi keangkuhan kepimpinan tertinggi UMNO yang ada sekarang, tidak menjanjikan kerjasama itu, kecuali ‘siapa yang ada di atas sekarang ini diturunkan’.

Itulah sebab utama dua sayap UMNO mendesak pemilihan parti diadakan selepas PRU15 – mereka tidak mahu Ismail Sabri bertanding jawatan Presiden, sekali gus penyokong Naib Presiden itu juga turut bertanding kerus-kerusi lain di dalam Majlis Tertinggi (MT).

Rakyat mahukan keamanan dalam menghadapi pandemik Covid-19 yang belum menunjukkan tanda-tanda berakhir. Puluhan juta rakyat Malaysia tidak mahu mendedahkan diri kepada risiko Covid-19, sedang pemimpin UMNO pula gila untuk berebut jawatan demi kepentingan diri.

Penggal Parlimen ke-14 akan tamat pada 2023. Biarpun Perhimpunan Agung UMNO mendesak PRU15 dipercepatkan, hanya dua individu yang berhak memutuskan bila Parlimen ke-14 wajar dibubarkan – Perdana Menteri dan Yang di-Pertuan Agong.

Oleh itu bolehlah dibuat perkiraan bila tarikh akhir pemilihan UMNO bagi sesi 2021-2024 perlu diadakan setelah ditangguh selama 18 bulan bermula 30 Jun, dan tarikh berakhirnya penggal Parlimen ke-14 pada pertengahan 2023.

Kecuali ada kejutan tertentu sepanjang tahun depan, usul Pemuda dan Puteri itu tidak akan menjadi kenyataan.

Berita berkaitan


CUEPACS tegur Ramasamy isu ramai Melayu dalam perkhidmatan awam

Presiden Kongres Kesatuan Pekerja-Pekerja di Dalam Perkhidmatan Awam Malaysia (CUEPACS) menjelaskan bahawa pelantikan kakitangan awam selama ini tidak pernah menetapkan faktor bangsa, kaum, etnik atau negeri tertentu sebagai penentu dalam mengambil atau menaikkan pangkat penjawat awam.

Sebaliknya, Presiden CUEPACS Datuk Adnan Mat berkata pengambilan dan pelantikan kakitangan dalam sektor perkhidmatan awam dilakukan berasaskan merit dan kompetensi calon tanpa membabitkan sebarang kuota seperti ditetapkan oleh Suruhanjaya Perkhidmatan Awam (SPA).

Menurutnya kebanyakan yang menyertai perkhidmatan awam bergantung kepada kehendak, minat dan kecenderungan individu itu sendiri.

“Permohonan pula adalah terbuka kepada semua bangsa dan agama. Tanpa membuat permohonan melalui SPA, bagaimana seseorang individu itu boleh menyertai perkhidmatan awam atau dilihat berminat untuk berkhidmat kepada negara dan rakyat.

“Ketika ini sambutan daripada kaum bukan Bumiputera untuk menyertai perkhidmatan awam dilihat kurang kerana mereka berpandangan gaji rendah berbanding jika bekerja di sektor swasta, bidang lain atau berniaga,” katanya dalam kenyataan, hari ini menurut BH.

Semalam, Timbalan Ketua Menteri II Pulau Pinang, P Ramasamy dilaporkan mendesak kerajaan Pakatan Harapan-Barisan Nasional (PH-BN) memecahkan dominasi bangsa Melayu dalam perkhidmatan awam.

Adnan berkata, CUEPACS memandang serius kenyataan itu dan pihaknya cukup terkilan apabila wakil rakyat terbabit membuat kenyataan terbuka tanpa mendapatkan sebarang maklumat yang tepat daripada kerajaan mengenai situasi sebenar dalam perkhidmatan awam.

“Beliau adalah seorang daripada wakil rakyat daripada parti politik yang membentuk kerajaan ketika ini. Kenyataannya mengenai dasar berasaskan kaum dalam pengambilan dan kenaikan pangkat penjawat awam adalah satu tuduhan yang berat dan tidak berasas.

“Sebagai seorang wakil rakyat, beliau sepatutnya memberi kesedaran kepada rakyat mengenai peluang kerjaya dalam sektor perkhidmatan awam supaya pelbagai kaum berminat atau mengetahui peluang kerjaya yang tersedia.

“Tidak wajar untuk menuduh perkhidmatan awam sebagai milik kaum tertentu jika anda sendiri sebagai wakil rakyat tidak bersama-sama dengan perkhidmatan awam untuk meningkatkan lagi pembangunan kerjaya dalam sektor awam ini,” katanya.

Dalam pada itu, beliau berkata, kebanyakan mereka yang menyertai perkhidmatan awam terutama di sektor keselamatan dan pertahanan adalah disebabkan faktor patriotik dan cintakan negara.

“Disebabkan faktor ini jugalah penjawat awam sentiasa neutral dan tidak apolitikal dalam mencurahkan bakti kepada negara dan rakyat tanpa mengambil kira bangsa seseorang itu.

“Kita tidak pernah melihat penjawat awam mengabaikan sesuatu bangsa dalam memberikan perkhidmatan bahkan penjawat awam jugalah kumpulan pertama yang berada di barisan hadapan bagi membantu rakyat sekiranya berlaku bencana atau darurat,” katanya.


PRU-15: Polis cari lima ‘marshal’ berlagak polis trafik

Polis sedang mengesan lima individu bertindak sebagai pengiring (marshal) konvoi motosikal yang berlagak seperti polis trafik di lampu isyarat Taman Desa Dahlia, Senawang, kelmarin (7 November 2022).

Individu terbabit dirakam dalam satu video yang tular menunjukkan mereka memberhentikan kenderaan awam bagi memberi laluan kepada lapan kenderaan sebuah parti politik.

Ketua Polis Negeri Sembilan, Deputi Komisioner Ahmad Dzaffir Yusoff berkata rakaman video yang tular itu memaparkan sekumpulan penunggang motosikal membawa bendera parti politik yang sama menghalang laluan di lokasi berkenaan.

“Pada jam 6.47 petang Isnin lalu, tular satu rakaman berdurasi 33 saat berkaitan sekumpulan penunggang motosikal yang menghalang dan mengganggu kelancaran lalu lintas serta pengguna jalan raya lain.

“Dalam video itu aksi lima penunggang motosikal dengan membawa bendera parti politik menahan kenderaan di simpang empat lampu isyarat di lokasi berkenaan.

“Ia bagi memberikan laluan kepada lapan kenderaan yang dipercayai daripada parti politik yang sama. Kejadian itu mendatangkan bahaya kepada pengguna jalan raya yang lain,” katanya, lapor BH.

Beliau berkata, pihak polis kini sedang mengesan semua pemandu dan penunggang yang terbabit dalam kejadian tersebut.

“Tindakan mereka sebagai marshal dengan menahan dan mengawal kenderaan melalui lampu isyarat adalah satu kesalahan mengikut Seksyen 21(1) Akta Polis 1967.

“Tindakan undang-undang boleh diambil mengikut Seksyen 94 Akta Polis 1967. Individu yang melakukan suatu kesalahan di bawah akta ini boleh dikenakan denda tidak melebihi RM500 atau penjara selama tempoh tidak melebihi enam bulan atau kedua-duanya,” katanya.

Mengikut Seksyen 79(2) Akta Pengangkutan Jalan 1987 iaitu mengabaikan arahan dan isyarat lalu lintas, hukuman individu yang melakukan kesalahan apabila disabitkan boleh didenda tidak kurang daripada RM300 dan tidak lebih RM2,000.

Ahmad Dzaffir turut menasihatkan semua parti politik supaya tidak melanggar undang-undang jalan raya ketika dalam tempoh berkempen pada Pilihan Raya Umum ke-15.


Laman Facebook Asyraf Wajdi pun ‘penyumbang’ umat Islam buat dosa

Masih diam terkaku susulan kenyataan Kumpulan Wang Simpanan Pekerja (KWSP) semalam yang menyokong skim pengeluaran i-Citra ditamatkan, Ketua Pemuda UMNO Asyraf Wajdi Dusuki, sebaliknya hanya meminta pihak berkuasa tempatan memastikan sampah daripada harta benda mangsa banjir yang musnah dibersihkan segera.

Menerusi kenyataan di Facebook beliau hari ini, Asyraf Wajdi berkata sampah sarap yang bertimbun perlu segera dibersih bagi mengelak mudarat lain yang boleh terhasil, seperti wabak penyakit.

Semakan Agenda Daily di Facebook beliau bagaimanapun mendapati netizen lebih banyak mengulas berkaitan pengeluaran one-off i-Citra KWSP yang diperjuangkan Pemuda dan Asyraf Wajdi, tetapi tidak dipedulikan kerajaan pimpinan Naib Presiden UMNO, Datuk Seri Ismail Sabri Yaakob.

Sehingga satu tahap Ketua Pemuda UMNO itu dilihat terikut-ikut dengan rentak netizen yang mengulas isu i-Citra, sehingga menasihatkan pengguna media sosial tidak membuat poster memfitnahnya.

“Buat poster fitnah macam ni mudah je, letak gambar dan caption kenyataan palsu. Apa2pun terima kasih atas pahala yang disumbangkan. Alhamdulillah

“Baca status sebelum ni. Ikuti semua kenyataan saya di FB untuk dapat pendirian saya yang betul dan tepat,” katanya menjawab ulasan seorang pengguna media sosial di Facebook beliau.

Namun, Agenda Daily mendapati laman Facebook Asyraf Wajdi turut menjadi penyambung kepada ‘pergaduhan’ sesama Islam dan Melayu setelah masing-masing ‘kata mengata’ hingga mengaitkan pihak-pihak lain.

Sehingga berita ini ditulis Asyraf Wajdi belum mengulas kenyataan dibuat KWSP semalam, sedangkan isu one-off RM10,000 skim i-Citra KWSP itu menjadi perjuangan utama beliau dan Pemuda UMNO.

Dengan harapan Perdana Menteri Malaysia baharu daripada UMNO boleh mengikut telunjuknya, Asyraf Wajdi meletakkan harapan tinggi kepada orang ramai bahawa pengeluaran one-off itu akan dilaksanakan.

Namun, bukan sahaja one-off itu ditolak oleh Ismail Sabri, malah skim i-Citra juga tidak disambung.

Semalam, satu lagi tamparan hinggap di pipi Asyraf Wajdi apabila KWSP memberi sokongan supaya pengeluaran khas i-Citra tidak dilanjutkan sehingga tahun depan. Berita berkaitan

Tiga hari lalu, Perdana Menteri berkata kerajaan tidak berhasrat meluluskan pengeluaran wang KWSP berjumlah RM10,000 biarpun ada permintaan agar ia dipertimbangkan bagi tujuan meringankan beban mangsa banjir yang terjejas.

Ismail Sabri berkata kerajaan juga tidak berhasrat meluluskan pengeluaran i-Citra bagi kali kedua setelah skim berkenaan berakhir bulan ini.

Namun, semalam Asyraf Wajdi yang mahu menjadi ‘hero’ one-off i-Citra RM10,000, seperti menyindir Perdana Menteri dengan menganggap kemudahan pinjaman yang disediakan menerusi beberapa agensi, termasuk Bank Simpanan Nasional (BSN) dan Tekun, terutama kepada mangsa banjir, akan menambah beban hutang orang ramai.

Menerusi kenyataan ‘Alternatif kepada i-Citra KWSP: Tambahan bantuan atau galakkan berhutang’, Asyraf Wajdi menyifatkan kemudahan pinjaman yang diumumkan Ismail Sabri sebagai inisiatif berhutang yang tidak menyelesaikan masalah. Berita berkaitan

Apapun, penyokong Asyraf Wajdi terus menuduh Perdana Menteri mengikut telunjuk Kementerian Kewangan, tanpa mempersoalkan tugas Ketua Penerangan UMNO, Shahril Suffian Hamdan yang kini dilantik sebagai Pengarah Ekonomi di Pejabat Perdana Menteri.


Lelaki KL cari calon isteri tawar ganjaran RM10,000, hadiah

Seorang lelaki dari Kuala Lumpur memasang sepanduk di tepi jalan dan menawarkan ganjaran wang tunai kepada gadis yang mahu dijadikan rakan kongsi hidupnya, nampaknya membuahkan hasil.

Ariff Luqman mula menyiarkan pencariannya di Facebook pada akhir Jun, mengatakan bahawa dia menawarkan RM10,000 kepada sesiapa sahaja yang dapat mencarikannya seorang isteri.

Risalah maya Ariff menyatakan bahawa mereka yang berminat boleh terus menghantar “resume” kepadanya melalui e-mel.

Calon yang ideal adalah wanita Islam yang boleh memasak dan ingin mempunyai “banyak anak”.

Sebagai balasan, calon yang menang boleh mengharapkan “elaun dan hadiah yang besar”.

Ariff memberitahu portal MalayMail bahawa setakat ini dia telah menerima 1,000 permohonan daripada mereka yang berminat.

“Saya mempunyai idea untuk ini kerana saya telah ditolak banyak kali pada masa lalu,” katanya.

“Saya terkejut dengan tindak balas daripada rakyat Malaysia… ramai yang mencadangkan kakak, kawan, ibu saudara, dan juga ibu mereka!”

Dia akan mula menapis calon yang berpotensi melalui beberapa tarikh untuk mengadakan pertemuan ‘blind dates’ mulai Ogos sehingga Disember.

Selain menyebarkan mesej itu melalui media sosial, Ariff juga telah merakamkan dirinya memasang sepanduk serta mengedarkan risalah yang memperincikan tawarannya.


Cabar di mahkamah, tapi PH bertanding atau tidak? soal Sulaiman

Datuk Seri Sulaiman Md Ali hari ini secara sinis mempersoalkan Pakatan Harapan (PH) sama ada turut serta bertanding pada Pilihan Raya Negeri (PRN) Melaka atau tidak.

Ini kerana, Pengerusi PH Melaka, Adly Zahari semalam telah mengemukakan permohonan kebenaran semakan kehakiman mencabar keabsahan pembubaran Dewan Undangan Negeri (DUN) Melaka.

“Kata hendak cabar di mahkamah, (tetapi mereka) bertanding (PRN) atau tidak? Parti lawan (PH) bertanding? Sudah cabar di mahkamah, lepas itu akan bertanding? Tidak tahulah,” katanya lapor Berita Harian.

Semalam Adly memohon perintah untuk membatalkan writ dan notis pilihan raya yang dikeluarkan Suruhanjaya Pilihan Raya (SPR) pada 18 Oktober lalu bagi mengadakan PRN Melaka pada 20 November depan dan turut memohon perintah supaya notis mengadakan PRN digantung sementara permohonan kebenaran semakan kehakiman didengar dan diputuskan mahkamah.

Sehubungan itu, Sulaiman yang juga merupakan Ketua Menteri Melaka menegaskan sesiapa saja berhak memfailkan kes di mahkamah, termasuk berhubung isu keabsahan kerajaan sementara bawah kepemimpinannya.

“Itu hak dia (membawa kes ke mahkamah). DUN bubar pun dia (PH) tidak mahu, apapun (perkara) mereka tidak akan pernah bersetuju. Jadi, saya tidak ada komen kerana perkara itu sudah difailkan.

“Teruskan sahajalah dan tunggu (keputusan) mahkamah. PRN juga sudah diumumkan Suruhanjaya Pilihan Raya (SPR). Kalau kata mereka (tetap) mahu mencabar di mahkamah, cabarlah… itu hak dia,” katanya lagi.


BN berwibawa perintah negara, kata Zahid yang berdepan puluhan kes jenayah

Hanya dengan menjadikan alasan Barisan Nasional (BN) tidak memerintah negara selama tiga tahun ini, Malaysia sudah kucar-kacir dalam banyak segi, Presiden UMNO Datuk Seri Ahmad Zahid Hamidi mendakwa kerajaan BN adalah yang paling berwibawa.

Dalam rayuannya supaya rakyat kembali kepada BN apabila Pilihan Raya Umum Ke-15 (PRU15) diadakan nanti, bekas Timbalan Perdana Menteri itu mendakwa Malaysia mempunyai sebab munasabah untuk meyakini BN.

“Jika mahu disentuh secara terperinci segala fakta tentang 22 bulan dan 17 bulan pasti panjang untuk disenaraikan, namun ia sebuah hakikat yang nyata.

“Rumusan terpenting mengenai segala-galanya adalah perjalanan negara sejak merdeka telah membuktikan kerajaan BN adalah kerajaan paling berkaliber,” kata Zahid yang mengetuai 15 Ahli Parlimen (MP) UMNO yang menarik sokongan terhadap Kerajaan Perikatan Nasional (PN) di bawah pimpinan Tan Sri Muhyiddin Yassin, sebelum ini.

Zahid yang kini berdepan puluhan tuduhan jenayah di dua Mahkamah Tinggi di Kuala Lumpur dan Shah Alam berkata kerajaan BN adalah kerajaan paling berwibawa, berkemampuan dan berpengalaman untuk mentadbir dan membawa kemakmuran.

Mengambil contoh pengundi Melaka telah menjayakan misi kembali kepada BN pada Pilihan Raya Negeri (PRN) 20 November lalu, beliau berkata harapan kini diletakkan kepada rakyat di negeri-negeri lain pula untuk memastikan kejayaan BN.

“Seruan mengembalikan kemakmuran bersama kerajaan BN bukan retorik sebaliknya berdasarkan kebenaran yang disaksikan rakyat Malaysia sejak 9 Mei 2018,” katanya yang berdepan 40 tuduhan menerima suapan daripada Ultra Kirana Sdn Bhd berhubung VLN kerajaan.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Kes itu dibicarakan di Mahkamah Tinggi Shah Alam dan masih berjalan.

Mengulas lanjut, Zahid berkata BN paling berkaliber dalam memastikan pentadbiran ekonomi yang cemerlang, kestabilan yang terbilang dan kesejahteraan rakyat yang gemilang.

“Justeru jangan segan dan usah berasa malu untuk kembali menyokong BN kerana itu juga suatu jasa dan pengorbanan demi masa depan.

“Maka apabila tiba masanya kita bersama memastikan sejarah hitam PRU-14 tidak berulang dan mengembalikan sebuah kerajaan rakyat iaitu kerajaan Barisan Nasional,” katanya yang mengaku tidak bersalah terhadap 47 pertuduhan jenayah di Mahkamah Tinggi Kuala Lumpur membabitkan Yayasan Akalbudi.

Dua belas daripada pertuduhan itu membabitkan pecah amanah jenayah (CBT), lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.

Pada 19 Mac lepas, pendakwaan telah menutup kesnya selepas memanggil 99 saksi.

Hakim Mahkamah Tinggi Collin Lawrence Sequerah telah mengarahkan pendakwaan dan pembelaan mengemukakan hujahan bertulis masing-masing pada 28 Mei dan menetapkan 28 hingga 30 Jun serta 1 hingga 2 Julai sebagai tarikh pendengaran bagi hujahan lisan.


Kali pertama dalam sejarah Presiden UMNO bukan calon PM

Kenyataan Ketua Penerangan UMNO, Shahril Sufian Hamdan yang mengatakan belum masanya parti itu dan Barisan Nasional (BN) menamakan calon Perdana Menteri (PM), jelas terbukti Datuk Seri Ahmad Zahid Hamidi bukanlah calon yang akan mewakili gabungan tersebut dalam perlumbaan jawatan nombor satu negara pada pilihan raya umum nanti.

Biarpun Zahid adalah Presiden UMNO dan Pengerusi BN, namanya tidak langsung disebut sebagai calon oleh Shahril ketika membalas kenyataan Ketua Penerangan Bersatu, Datuk Wan Saiful Wan Jan.

Malah, dalam membidas kenyataan Wan Saiful itu, diam-diam Shahril membuka pekung partinya yang masih tercari-cari siapakah individu bakal diketengahkan untuk menjadi PM Malaysia.

“UMNO belum menamakan. Bila hendak menamakan, itu keputusan UMNO-lah… UMNO ada ramai pemimpin berkaliber yang boleh diketengahkan bukan hanya sebagai calon suatu jawatan Perdana Menteri tetapi membarisi kepimpinan secara umumnya.” Itu yang dinyatakan Shahril.

Jika bukan Zahid, siapa yang layak? Jika bukan Zahid, ini bermakna buat kali pertama dalam sejarah Presiden UMNO dan Pengerusi BN tidak menjadi calon PM.

Mungkin selepas tular klip audio Zahid dengan Presiden PKR, Datuk Seri Anwar Ibrahim menjadi pertimbangan kewajaran untuk UMNO meletaknya sebagai calon PM diambilkira, nyata UMNO kini melihat Zahid tidak lebih sekadar menjadi liabiliti kepada parti.

Siapa tahu. UMNO mungkin sudah melihat Zahid tidak dapat melepaskan dirinya daripada tuduhan jenayah. Zahid mungkin tidak dapat bertanding pada Pilihan Raya Umum Ke-15 (PRU15). Maka calon baharu mesti dicari untuk diketengahkan.

Pastinya, UMNO tidak mahu calon PM mereka daripada individu yang terpalit dengan skandal. Adakah UMNO mahu mengangkat individu yang terbukti menyeleweng, menggelapkan wang negara, dan dijatuhkan hukuman penjara sebagai ‘Malaysian Official 1’?

Adakah UMNO mahukan individu yang terpalit dengan skandal, berdozen-dozen kes mahkamah kerana salah guna kuasa, pecah amanah dan pengubahan wang haram, sebagai calon PM?

Amanah yang tidak sanggup dipikul oleh langit, bumi dan gunung-gunung, lalu manusialah yang sanggup hingga akhirnya dituduh di mahkamah kerana pecah amanah.

UMNO memerlukan seorang individu yang bersih daripada segala tuduhan, jujur, apa lagi amanah untuk menjadi calon PM. Tapi Zahid nampaknya masih memerlukan partinya untuk melindungi diri daripada 47 pertuduhan di mahkamah.

Benar! PRU15 belum kelihatan bayangnya, malah tempoh matang Parlimen ke-14 hanya akan menutup tirai pada 2023. Hanya yang gila kuasa dan mementingkan diri terlonjak-lonjak bersorak meminta Parlimen dibubarkan.

Bersatu dan Pakatan Harapan sudah menyatakan pilihan masing-masing. Rakyat sedang menilai mana yang baik. Mana yang gila kuasa, mana yang berjuang menyatupadukan kaum, melawan pandemik Covid-19 dan menggerakkan jentera ekonomi demi rakyat.

Tidak perlu memberi alasan PRU15 belum diketahui bila. Apa yang akar umbi dan rakyat mahu melihat sekarang ialah calon PM daripada UMNO. Atau UMNO masih takut dengan Zahid?


Tukar PM pun gagal turun suhu politik, UMNO juga punca krisis Melaka

Walaupun sudah tukar Perdana Menteri baharu sekalipun, nampaknya suhu politik negara masih tidak turun dan kali ini UMNO juga menjadi punca sekali lagi krisis politik dalam negara. Kali ini tercetus di Melaka pula.

Sebelum ini, 15 Ahli Parlimen (MP) UMNO menarik sokongan terhadap kerajaan Perikatan Nasional (PN) sehingga jatuh dan kali ini dua Ahli Dewan Undangan Negeri (ADUN) UMNO di Melaka menarik sokongan sehingga jatuh kerajaan Melaka pula.

Walaupun mantan Perdana Menteri (PM) Tan Sri Muhyiddin Yassin boleh mengambil langkah dengan membubarkan Parlimen selepas tindakan 15 MP UMNO diketuai Presiden UMNO, Datuk Seri Ahmad Zahid Hamidi menarik sokongan tetapi sebaliknya mengambil keputusan yang terbaik bagi mengelakkan berlakunya pilihan raya umum (PRU) dilaksanakan.

Keputusan Muhyiddin tersebut ekoran penularan pandemik Covid-19 yang masih melanda negara dan tidak mahu kemelut politik berpanjangan sehingga rakyat yang merana.

Berbeza dengan tindakan diambil Muhyiddin, nampaknya krisis politik di Melaka lebih parah apabila Dewan Undangan Negeri (DUN) dibubarkan dan Pilihan Raya Negeri terpaksa diadakan hanya kerana kerakusan kuasa segelintir pemimpin UMNO.

Lebih memeningkan kepala, kekecohan politik di Melaka dicetuskan oleh pemimpin UMNO sendiri yang tidak berpuas hati dengan Ketua Menteri (KM) Datuk Seri Sulaiman Md Ali.

Ketua kepada kumpulan yang menarik sokongan terhadap kerajaan Melaka adalah Datuk Seri Idris Haron ( ADUN Sungai Udang) yang juga bekas KM sebelum ini semasa era pentadbiran Barisan Nasional (BN).

Keputusan membubarkan DUN Melaka dilihat terlalu drastik pada ketika negara masih berdepan cabaran pandemik Covid-19, malah Muhyiddin walaupun memiliki pilihan untuk mengambil langkah sama di peringkat kerajaan Persekutuan sanggup melepaskan jawatannya supaya rakyat tidak menjadi mangsa.

Krisis sebelum ini dicetuskan oleh Zahid yang bersekongkol dengan cikgunya, Datuk Seri Anwar Ibrahim pada awalnya dan juga mengetuai kumpulan 15 MP UMNO yang menarik sokongan terhadap Muhyiddin.

UMNO ketika itu tidak memiliki sokongan majoriti dan memerlukan sokongan parti komponen PN bagi melengkapkan majoriti, akhirnya Muhyiddin berlapang dada dengan melepaskan jawatannya serta mencalonkan Datuk Seri Ismail Sabri Yaakob yang juga Naib Presiden UMNO sebagai penggantinya.

Jika waktu itu Muhyiddin tidak memberi sokongan kepada Ismail Sabri sudah pasti kemelut politik tidak selesai dan berkemungkinan PRU akan dijalankan kerana blok pembangkang juga tidak memiliki majoriti yang diperlukan untuk meletak Anwar sebagai PM Kesembilan.

Tindakan pembubaran DUN yang dibuat oleh UMNO ini secara tidak langsung menimbulkan kebimbangan penularan sama yang berlaku di Sabah selepas PRN berlangsung September tahun lepas.

Rakyat pasti tidak melupakan insiden pembubaran DUN Sabah yang juga berpunca daripada UMNO sebagai pencatur utama.

Selepas PRN Sabah, kes jangkitan Covid-19 mencatat peningkatan mendadak dan hampir seluruh negara berada dalam zon merah. Orang ramai marah dan tidak berpuas hati dengan langkah PRN Sabah tersebut diadakan dan kini episod sama kembali berulang.

Nampaknya, UMNO masih tidak puas walaupun kini PM baharu juga adalah dari parti mereka sendiri, kini Melaka pula menjadi contoh satu lagi kerakusan kuasa pemimpin UMNO sendiri.

Perkara yang berlaku di pusat nampaknya sudah merebak ke negeri, Zahid sudah memberi contoh tidak baik di peringkat atasan dan pemimpin bawahan kini mengikut langkah sama yang pernah dilakukan Presiden UMNO itu terhadap Muhyiddin.

Kini, tunggu Suruhanjaya Pilihan Raya yang akan memutuskan sama ada PRN Melaka boleh dijalankan atau pun tidak ketika negara masih berdepan cabaran pandemik.

Nampaknya Titah Yang di-Pertuan Agong kepada semua parti politik supaya meredakan suhu politik juga tidak diendahkan, adakah ini satu lagi penderhakaan UMNO kepada Institusi Raja-Raja sehingga sanggup mementingkan diri sendiri daripada rakyat.

Jika PRN Melaka bakal diadakan dalam masa terdekat, ia terpulang kepada pengundi di Melaka bagi membuat keputusan terbaik untuk terus kekal dengan UMNO atau menendang parti itu secara total nanti.


‘Sila laksanakan’, tulis Zahid dalam surat berkaitan skandal kapal LCS

Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berhubung perolehan enam kapal tempur pesisir pantai (LCS), mendedahkan Presiden UMNO Datuk Seri Ahmad Zahid Hamidi terlibat secara langsung dalam projek kapal Tentera Laut Diraja Malaysia (TLDM) itu.

Perkara ini dibuktikan menerusi surat niat (LOI) yang ditandatangani Pengarah Urusan Boustead Naval Shipyard Sdn Bhd (BNS) Tan Sri Ahmad Ramli Mohd Nor bertarikh 8 Julai 2010 kepada Zahid yang menjadi Menteri Pertahanan ketika itu.

Zahid merujuk surat itu kepada bahagian perolehan Kementerian Pertahanan menerusi tulisan tangan di bahagian atas dengan menyatakan ‘sub perolehan sila laksanakan’.

Surat itu terkandung dalam laporan JKSTUPKK yang didedahkan kepada orang ramai hari ini.

LOI diperlukan oleh BNS untuk meyakinkan pengeluar peralatan asal bahawa projek itu mendapat mandat dan restu dari kerajaan.

Presiden UMNO itu sebelum ini dilaporkan berkata, beliau bukan Menteri Pertahanan ketika projek itu diberikan, sebaliknya memegang portfolio berkenaan dalam tempoh April 2009 hingga Mei 2013.

Beliau menggesa kerajaan menangani isu tersebut dengan bijaksana bagi mengelakkan kekeliruan kepada orang ramai.

Katanya adalah tidak wajar untuk menyandarkan kegagalan perolehan LCS kepadanya kerana mendakwa dia bukan menteri pertahanan ketika projek itu diberikan.

Menerusi surat itu, Ahmad Ramli yang juga bekas panglima TLDM, berkata bahawa BNS telah merancang projek LCS selama dua tahun.

Sehubungan itu, Kementerian Kewangan dalam memorandum kepada Zahid pada 2 Ogos tahun itu menyatakan kos perolehan LCS adalah tinggi, oleh itu perlu pertimbangan mengenai keutamaan negara dan kapasiti sumber, dan kos projek perlu ditentukan sebelum LOI dikeluarkan.

Kemudian pada 11 Oktober, Unit Perancang Ekonomi (EPU) menulis kepada Kementerian Pertahanan meminta menangguhkan pengeluaran LOI, hingga harga siling bagi projek bawah Rancangan Malaysia Ke-10 dapat diatur semula.

Bagaimanapun, EPU kemudiannya bersetuju kepada rayuan oleh Kementerian Pertahanan untuk mengeluarkan LOI kepada BNS.

Pada 15 Oktober, Kementerian Pertahanan mengeluarkan LOI kepada BNS, yang menyatakan bahawa perbincangan lanjut antara menteri dan syarikat perlu diadakan mengenai beberapa perkara termasuk terma teknikal dan harga.

Kemudian pada 11 Februari 2011, Kementerian Pertahanan meminta kebenaran daripada Kementerian Kewangan supaya perolehan dilakukan secara rundingan terus dengan BNS.

Menurut JKSTUPKK, BNS sebenarnya telah cuba mendapatkan LOI daripada kerajaan sejak 2007 selepas mengadakan perbincangan dengan menteri pertahanan ketika itu, Datuk Seri Najib Razak.

Sama seperti Zahid, Kementerian Pertahanan di bawah teraju Najib juga pada 15 Januari 2008 meminta Kementerian Kewangan mengeluarkan LOI kepada BNS.

Tidak jelas mengapa permintaan LOI tidak diluluskan, tetapi laporan itu menyatakan bahawa BNS terus membabitkan Najib, walaupun dia kemudian bertukar portfolio kepada Kementerian Kewangan dan selepas itu menjadi perdana menteri hingga Jun 2009.

Minggu lalu, Zahid berkata adalah ‘tidak wajar’ untuk menyalahkannya atas kegagalan perolehan LCS kerana projek itu diberikan selepas tempohnya sebagai menteri pertahanan berakhir pada 2013.

Bagaimanapun, Jawatankuasa Kira-Kira Wang Negara dan JKSTUPKK jelas menunjukkan Zahid terbabit pada peringkat awal projek itu.